Oier Araolaza 2011/07/29 09:52\nElizondon, Santiago egunean neskak atera ziren mutil-dantzetan eta ondorioz urtero dantzatzen duten hainbat dantzarik plaza utzi zuten. Horren inguruan eztabaida dago Baztan-en, azken urteotako eztabaidak jarraitzen du, eta Baztandik kanpo ere izaten ari da oihartzuna.\nEmakumeek ere dantzatu dituzte mutil-dantzak Elizondon Santiago egunean (dantzan.com)\nAtzo ETBtik deitu zidaten udako arratsaldeko programaren batean horren inguruan aritu nahi dutelako. Emakumeen parte hartzearen aldekoa ala aurkakoa naizen galdetu zidaten atzo telefonoz. Aldekoa naizela esan nien, baina ez dudala uste kontrakoa kriminalizatu daitekeenik komunikabide batzuk egiten ari diren moduan. Atzo Berriak ateratako artikulu bat pasa zigun Josu Garatek. "Ez al da larregitxo "sexu erasoak festetan" izenburupean Elizondoko mutildantzen gaineko afera sartzea?" galdetzen zuen Josuk, eta arrazoi guztia du. Berriaren artikulu hori bai dela eraso sexista bat. "Sexu erasoak festetan" du izena, eta Iruñeko San Ferminetako sexu erasoen ondoan Elizondon mutil-dantzetako auzia jartzen du, maila bereko kontuak balira bezala.\nElizondon Udalak erabaki du emakumeek eskubidea dutela mutil-dantzetan parte hartzeko, eta alkatesak berak dantzatu ditu Santiago egunean mutil-dantzak, beste gizon eta emakume batzuekin batera. Horren aurrean, zenbait gizonezkok plaza utzi eta ez dute dantzatu. Ez dut uste hori eraso sexista bezala katalogatu daitekeenik. Gizon horiek festa eta dantza hori modu batera ulertzen dute, emakumerik gabe, eta ikusi dutenean emakumeek ere parte hartuko dutela, beraiek beren burua erretiratu dute bertatik. Berdintasunaren ikuspuntutik ez da jarrera positiboa izango, baina uste dut ezin daitekeela hori eraso sexistatzat jo, ezta horrelakoekin nahastu.\nHorrekin batera, ETBko kazetariari aipatu nion komunikabideen gai honekin jokatzen duten papera erabat makurra dela, atentzioa liskarra dagoen tokian bakarrik jartzen dutelako (eta liskarra ez badago, eztabaida bakarrik badago liskarra pizteko ahaleginak egiten dituzte) eta aldiz, emakumeek parte hartzea festetan normaltasunez txertatzeko ematen diren urratsei ez zaie inolako arretarik eskaintzen. Ondorioz, badirudi festa eta tradizioen mundu hau erabat atzerakoia eta matxista dela, eta neurri batean halaxe da, baina gizartea bera den oso antzeko neurrian, eta ez komunikabideek erakusten duten proportzioan.\nGai honen inguruan sarrera idatzi du AraksuEhe-k bere blogean , eta hor ere iritzi trukean ari gara. Nire ustez, dantza taldeotan emakumeen berdintasuna aztertzeko, hitzegiteko, eztabaidatzeko, ausnartzeko eta noruntz jo nahi dugun pentsatzeko beharra dugu, eta ni behintzat, nire taldean gai hori argitzen ez dugun bitartean, ez naiz inor sentitzen beste taldeetan eta beste tradizioetan egiten dutena epaitzeko.\nOier Araolaza 2011/04/15 18:06\nPasa den apirilaren 2an Estatu Batuetan, Nevadan, Ipar-Ameriketako Mendebaldeko euskal dantza taldeen zuzendarien bilkura burutu da. Hamar dantza taldetako hamasei ordezkari bildu dira Gardnervillen, eta euskal dantzaren inguruko hainbat kontu izan dituzte aztergai eta mintzagai. Saio horietako batzuk zuzentzera joan naiz ni bertara Euskal Herritik, eta ez dakit ezer aportatu diedan, baina neu behintzat, harrituta eta hunkituta etorri naiz.\nMendian eta mendiz inguratuta dago Carson Valley. 1500 metroko altueran, elurtutako mendiz eta belardi handiz inguratutako harana da Nevadako goi-lautada hau, eta bertan, bi herri txiki, bata bestearen ondoan, eta biak artzaintzaren inguruan sortu eta hazitakoak: Minden eta Gardnerville, biak ala biak, 3.000 biztanle inguru dituzte, eta bietan, antzematen da euskal artzainen arrastoa.\nGardnervillen bi euskal taberna daude. J.T. Basque eta Overland. Ostiral arratsaldean lehenengoan, Mary Louise Lekumberry-ren harrera beroaz gozatuz, hasi ginen elkartzen handik eta hemendik iritsitako euskal dantzari eta irakasleak, eta ondoren, Elvira Cenoz Saturrarandarraren Overland restaurantean afaldu genuen. Elkar-agurtu, elkar-ezagutu, eta elkarren berri izaten hasteko lehen bilera informala izan zen. Jarduera formala larunbatez burutu genuen, Carson Valley Inn hotelean.\nGoizeko 9:00etan daukagu jarrita hasiera ordua, eta parte-hartzaileak garaiz hasi dira bertaratzen. Egun luzea daukagu auretik, arratsaldeko 17.00ak arte aurreikusita baitago jardunaldia. Bilera gelako mahaiaren bueltan Ameriketako mendebaldeko hainbat dantza taldetako arduradunak elkartu dira.\nNick Bicandi (Boise), Izar Iribarren-Gorrindo (Boise), Becky Sarratea-Murphy (Gardnerville) eta Lisa Etchepare (San Francisco).\nCirbie Lee (Salt Lake City) Teresa Franzoia (Elko), John Goyenetche (Bakersfield), Valerie Arrechea (San Francisco).\nValerie Arrechea (San Francisco), John Ysursa (Chino), Lisa Corcostegui (Reno & Ontario), Enrique Corcostegui (Reno).\nLisa Corcostegui (Reno & Ontario), Enrique Corcostegui (Reno), Gloria Lejardi (Homedale), Ann Erreca (Los Banos).\nEnrique Corcostegui (Reno), Gloria Lejardi (Homedale), Ann Erreca (Los Banos), Janet Iribarne (Elko), Josette Iribarne (Elko)\nJohn Ysursa, Chinoko Gauden Bat taldekoa izateaz gain, NABO-ko (National American Basque Organization) kultura dinamizatzailea da, eta bileraren antolatzailea. Berak eman digu lehen ongi-etorria eta berak egin ditu lehen aurkezpenak. Ondoren, Valerie Arrecheak jarraitu du aurkezpen eta bileraren helburuen azalpenarekin, bera baita gaur egun NABOren lehendakaria. John Ysursak hartu du berriz hitza, eta jardunaldiari jarritako izenburua "Erregelak" azaldu du. Nick Bicandi-ren esaldi bat aipatu du, "If you're going to break the rules, at least know the rules". Alegia, "arauak hautsi nahi badituzu, gutxienez ezagutu arauok".\nBakoitzak bere burua aurkeztu ondoren, nire txanda iritsi da. 5-6 ordu dauzkagu aurretik, eta horietatik 4 nik gidatuko ditut. Eskerrak eman ditut gonbidapenagatik, eta ezer baino lehen zera esan diet, ni kontatzera noan gauza gehienak badakizkitela beraietako batzuk, baina beti kanpotar bati, eta gainera EHkoa bada zer esanik ez, kasu gehiago egiten zaiola etxekoari baino. Eta hori esanda, denak altxarazi eta dantzan hasi gara. Egunean zehar 3-4 aldiz dantzatu dugu, hitzaldi batetik bestera, altxatu eta gorputza piskat astintzen joan gara. Azkaindarrak egin dugu lehenengo, mutil-dantzak gero, foxtrota, baztango zortzikoa, fandango eta arin-arina,...\nZergatik egiten dugu dantza?\nBehin apur bat dantza egin eta nagiak askatuta lehen gaiari heldu diogu. Bost bloketan antolatu ditut nire hitzaldiak. Euskal dantza zer den, zergatik dantzatzen dugun, zergatik euskal dantza, zergatik euskal dantza tradizionala, eta horrelako galderak jarri ditut mahai gainean, eta bakoitzak bere erantzunak plazaratzen joan da. Dantzak komunikazio lengoaia bezala duen balioa defendatu dut, eta euskal dantza tradizionalaren kasuan identitateaz eta gure sustraien ezagutzaz hitz egiteko aukera izan dugu. Tradizioaz ere aritu gara noski, tradizioa ulertzeko moduez eta definizioez.\nEuskal dantza tradizionalaren inguruan dauden hainbat topiko eta mito aztertu ditugu bigarren blokean, Estrabon, Voltaire, primitibismoa, euskal dantza eta dantza klasikoa, eta abar. Iztueta aitzindaria ala azkendaria izan ote zen jorratu dugu, eta euskal dantzen testuinguruei ikusmira bat eskaini diegu, neguko festak eta udakoak bereiztuz. Hirugarren blokean euskal dantzaren XX. mendeko ibilbidearen begirada bat eskaini diogu, erromantizismoa eta nazionalismoaren eragina, gerra-osteko urte ilunak, 60ko hamarkadako loraldia, eta azken 40 urteotako gora-beherak. Bazkaltzeko etena egin dugu ondoren.\nBazkalostean dantzari ekin diogu berriz, odola sabeletik askatu eta berriz burmuinetara bideratzeko, eta azken bi gai-multzoak jorratu ditugu. Euskal Herriko gaur egungo dantzaren panorama aztertu dugu, zer gertatzen ari den, zein joera dauden, zein aukera dauden. Eta azkenik, diasporan jarri dugu atentzioa. Zer egiten ari den euskal dantzarekin diasporan, eta horrez gain, nondik nora jo daitekeen. Ikuskizunak egiterakoan errepertorioaren hautaketa nola egin, komunitatearekin loturak mantentzearen interesa, bidea egin dute erritualak, bidea egin dezaketenak, protokoloetan dantzaren erabilera, komunitatea dantzan jartzeko ahaleginak, eta abar.\nEkarpenak, kezkak eta gogoetak\nBakoitzak bere kezkak eta gogoetak agertzeko aukera izan du. Valerie Arrecheak dantza jatorrizko estiloari eusteko kezka agertu du. Lisa Corcosteguik lanerako darabiltzaten hainbat irizpide azaldu eta iturriak ondo hautatzeko zorroztasun beharra aldarrikatu du. Oro har, antzematen da gazteen engaiamendu urriak kezka handia eragiten duela. Mutil gazteak dantzara erakartzeko arazoak dituzte. Boise da horretan salbuespena, eta denentzat harrigarria eta enbidiagarria da Oinkarik dantzariak biltzeko duen gaitasuna. Nick-ek aitortu du euskaldun kontzentrazio handia, Basque Club eta dantza taldean parte hartzeko tradizio handia eta zenbait belaunalditan, hainbat mutil “popular” eta kirolari apartek dantza egitea erabaki izanak asko lagundu duela gaur egungo egoerara iristen. Gaur egun, Boisen, gazteentzat Oinkariko kide izatea oso cool da eta beraz, horri esker talde ederra dute. 60 dantzari, 25 mutil eta 35 neska dituzte gaur egun Oinkariko helduen dantza taldean. Euskal Herrian gutxi izango dira horrelako taldea dutenak gaur egun!\nMota honetako bilera bat aspaldi egin gabe zeudela aipatu dute zenbaitek eta oso interesgarria dela, dantza talde desberdinetako kideak elkartu, eta elkarrekin ikasi, gogoeta egin eta konpartitzea. Ikastaroekin jarraitzeaz gain (Euskal Herritik dantza irakasleak ekartzen ari dira azken urteotan) aldian behin horrelako bilkura bat egitea komenigarri iritzi diote.\nAzken dantza sorta batekin bukatu dugu jardunaldia. Gauzak jaso eta J.T. Tabernan bildu gara denok berriz. Garagardo batzuk edan eta “jokaldi onenak” komentatzeko ordua da. Banan-banan joan dira hurbiltzen eta beraien inpresioak eta gogoetak konpartitzen. Zerbait harrigarria bizitzen ari naizen sentsazioa daukat denbora osoan zehar.\nTokitan dago Gardnerville Euskal Herritik. Eta hemen bildutako bakoitzak makina bat ordu egin ditu autoz zein hegazkinez hona iristeko. Baina hain urrutiko lurralde arrotz eta zabalak izanda ere, euskal kultura eta euskal dantza bultzatzen eta gozatzen jarraitzen duten hainbat lagun aurkitu ditut hemen. Euskal Herrian baleude miresgarria litzateke egiten ari diren lana (hainbat taldek han egiten duten modukoa, alegia). Baina Euskal Herritik hain urruti egonda, eta mundua "domeinatzen" duen kultura erraldoienaren aberrian, euskal kulturaren suari eusten dioten hauek heroiak dira. Eta zein ondo egiten duten gainera! Zerbait eskaintzeko asmotan etorri naiz, baina a zer nolako lezioa dakarten nik neuk bihotzean. Mila esker, eutsi goiari eta laster arte!\nArgazkiak: Lisa Corcostegui, Oier Araolaza.\nOier Araolaza 2011/04/15 17:51\n“Medikura noa” esan, bulegotik irten, kotxea hartu eta Bilbotik Iruñeara, dantzarien elkarteko bilerara bata. Lantokiko telefonoa eta agendarekin kultur aste osoa antolatzen bestea. Aurrezki kutxan bata, eta bankuan bestea, eta ordu erdiko telefono elkarrizketa bien artean, hurrengo astean egingo duten jaialdiko xehetasunak lotzen.\nEz dira ez bat, ez bi, dantza taldearen emanaldiak, elkarteko gora-beherak, udalekin harremanak, festen programaketak, hitzaldi, erakusketa eta beste mila kultur jarduera beraien lantokietatik antolatu izan dituztenak. Tallerretan batzuk, bulegoetan gehienak, eta aurrezki kutxa eta bankuetan aritutakoak mordoa. Milaka lan-ordu izango dira lantegiko zereginei ebatsitakoak, eta ikastola, auzoko festa, musika, dantza, antzerki eta bertso jaialdien antolaketa lanetara desbideratutakoak.\nOrain, kafe eta komunerako minutuak neurtuta ditugu, eta lan-segundu bakoitzaren erabilera zehatza, errendimendu eta kostoa zehaztuta daude. Lankideak itxura batean behintzat, txintxo-txintxo jarduten dira beraien zereginetan edo facebook-en “atsegin dut” jartzen, eta “militantea” lotsatu egiten da lantokira deitzen dutenean. Telefonista ere pipertuta antzematen du inprentatik goiz berean hiru aldiz deitu dutelako: “Ez, ez, ni ez naiz dantza taldeko idazkaria, eta niri bost ajola udaleko logoa falta bazaizue!”.\nKultura ekitaldiak antolatzeko lehen baino bolondres eta disposizio gutxiago dagoela aipatzen denean, ezin ahaztu lan-munduan azken urteotan izan diren aldaketak. Poliki poliki joan dira japonizatzen lantokiak eta beraz, ezin diogu ez aurrezki kutxen fusioari, ez eta Fukushimari leporatu hain emankorra gertatu zaigun jarioa itxi izana. Bakar batzuk jarraitzen dute beraien lan-orduak kultura eta festetara desbideratzen, baina badakigu kudeatzaile berri bakoitzak gehiago zorrozten dituela lan-orduen kontrol mekanismoak eta hauenak ere bide motza izango duela.\nBeraz, besteak beste, eraikuntza enpresek, aseguratzaileek, mota guztietatako tallerrek, hornitzaileek eta banaketa enpresek, denda handi eta txikiek, aurrezki kutxek eta bankuek euskal kulturaren alde egindakoa aitortu eta eskertzeko ordua iritsi da. Mila esker, zuen ekarpenik gabe ezinezkoa izango zen. Ea orain nola moldatzen garen.\nOier Araolaza 2011/03/10 18:10\nBertsozale elkartearen ikerketa taldeak "Bertsolamintza" jardunaldiak antolatu ditu, eta "inertziak" detektatu eta eranzteko ahaleginak bildu ditu.\nAurretik Trikitixa elkartetik eskatu zidaten bezala , oraingoan Bertsozale elkartetik eskatu didate txapelketen kontrako nire argudioak aurkezteko. Andoni Egaña, Amaia Vazquez, Eric Dicharry, Egoitz Aizpuru, Ibon Arrizabalaga, Jon Martin, Estitxu Eizagirre, Jon Ansa, Fredi Paia eta neu gonbidatu gaituzte, gure gogoetak landu eta konpartitzera.\nMartxoaren 1ean Gasteizen egindako ekitaldian parte hartu nuen. Fredi Paiak bertsolaritzan txapelketek izan duten historia eta ibilbidea aztertu zituen, eta txapelketa eta epaitze sistemek bertsokeran duten ondorioak aztertu zituen. Benetan interesgarri gertatu zitzaidan, bai alor historikoa eta baita gaur egun txapelketetan bertsolariek erabiltzen dituzten zenbait estrategiaren azalpena ere.\nNik txapelketak antolatzerakoan aurreikusten diren onurak zerrendatu ondoren, normalean aztertzen ez diren albo-kalteetan jarri nuen begirada. Teknika hobekuntza, motibazioa, oihartzun mediatikoa, tranpolin efektua eta alorrarentzat pizgarri funtzioak aipatzen dira maiz txapelketak babesteko, baina eragiten dituzten kalteetan jarri nuen arreta.\nNeure ustez txapelketa antolatze hutsak dagoeneko sistema desegoki baten onarpena dakar. Alegia, onartzen dugu artearen alorrean proposamen desberdinak jerarkikoki sailkatu eta ordenatu ditzakegula. Badagoela bertsotan edo dantzan egiteko modu bat "onena" dena, eta gero besteak ere onetik okerrenera ordenatu ditzakegula.\nTxapelketaren arrakasta handiena gure kultura eta artearen errealitatea modu jerarkiko horretan antolatuta egon behar dela sinesteraztean datza. Hortik aurrera, onena, bigarrena edo hamalaugarrena zein den edo izan behar den, eta zeren arabera sailkatu behar ditugun eztabaidatzen galtzen gara, baina sistema onartuta eta barneratuta dugu, eta beraz, gerra galduta.\nEreduak sortzeko makinak\nBehin sistema jerarkikoa barneratuta, txapelketak "ereduak sortzeko, hedatzeko eta ezartzeko makinak" direla salatzen dut nire gogoetan. Txapelketak definitzen du zer den "ondo" dantzatzea edo bertsotan egitea, eta hortik aurrera, horixe bihurtzen da eredu sektore osoarentzat.\nEredu horiek hezur-muineraino ditugu barneratuta eta ez gara konsziente eredu horiek gure jarduera erabat baldintzatzen dutela. Horretaz ohartzea eta zepo horretatik askatzea aurrerapauso ikaragarria da.\nAzken hitzaldiak Villabonan\nLarunbatean, martxoaren 12an, goizeko 9:00etatik 14:00etara, Villabonako Gurea antzokian egingo ditugu azken aurkezpenak. Hizlari guztiak arituko garenez labur-labur arituko gara, eta ea horrela, elkarrizketarako astia hartzen dugu. Gasteizen behintzat mamitsua gertatu zen eta entzuleen galdera eta ekarpenek bertsolaritza alorrean gai hauek nola bizi diren ezagutzen hasteko aukera esakini zidaten.\nGasteizen erabili nuen prezi aurkezpena apur bat laburtu dut Villabonara. Hauxe da:\nTxapelketaren kontra (motza) on Prezi\nBestalde, Bertsolamintza eta txapelketaren inguruko gogoeten inguruan beste zenbait material argitaratu dira asteotan:\n"Bertso txapelketari kritika. Sistema legitimatzen duen joko absurdoa?", Argia, Larrun gehigarria, Estitxu Eizagirren eskutik, 2011-02-27.\nBertsolamintza: "Inertziak erantzi, garena jantzi".25 bat pertsona elkartu ziren Gasteizen, Bertsoa.com, 2011-03-03.\n"Bertsolari Txapelketari egindako kritiken aurrean, isiltasuna nagusi", Argia, 2011-03-08\nOier Araolaza 2011/02/03 18:30\nPasa den abenduaren 13an Kulturaren Euskal Kontseiluaren bilera burutu zen Bilbon, Guggemheim museoan. Jaurlaritzan gobernu berria zegoenetik egindako lehen bilera izan zen, eta aurretik zegoen kontseilua ia-erabat aldatu zuen Kultura Sailak. Kide gehienak berriak ziren, eta tartean neu ere izan nintzen, dantzak erakundeen laguntza handiagoa behar duela defendatzeko prest.\nAurkezpenak eta sailburuaren sarrera hitzaldiaren ondoren, Kontseiluaren lehen lanak zeintzuk izango diren azaldu ziguten. Kulturen Aldeko Herritartasun Kontratua aurkeztu ziguten, eta kultur politika gidatu beharko duen planari gure kritikak, iruzkinak eta ekarpenak egiteko enkargua egin ziguten.\nKulturen Aldeko Herritartasun Kontratuaren zirriborroa honako wiki honetan\nirakur daiteke. Diputazioek, Udalek eta beste hainbat eragile eta kontseilukide bere ekarpenak egiten ari da azken hilabeteetan, eta pentsatzekoa da horiek guztiak aintzat hartuta borobilduko duela Jaurlaritzak bere azken dokumentua.\nNire iruzkinak eta ekarpenak bildu eta bidali nituen (wiki baten bidez egiteko aukera zegoen, baina nahiago izan nuen testu bakar batean biltzea dena, koherentzia emateko) eta lerro horiek blogera dakartzat orain. Nahi izanez gero pdf honetanere dago testu osoa.\nKulturen Aldeko Herritartasun Kontratua: Iruzkinak eta ekarpenak\nDantzari, dantzan.com elkarteko kudeatzaile eta Kulturaren Euskal Kontseiluko kide moduan Eusko Jaurlaritzaren Kultura Sailak 2011-2012 eperako proposatu duen Kulturen Aldeko Herritatartasun Kontratuaren inguruan zenbait iruzkin eta ekarpen egitera nator. Partehartzea bideratzeko galdetegi eta wikiguneak sarean eskura izan arren, nahiago izan dut nire ekarria dokumentu batean bilduta eskaini, diskurtso nagusi baten arabera antolatuta baitaude ekarpenak eta segida horretan gorpuzten baitute beren esanahi osoa.\nUko egiten diot administrazio publikoan kudeatzaile politiko talde berria sartzen den bakoitzean aurreko ibilbidearekin eten eta hutsetik hasteari. Kudeatzaileak aldatu dira, baina alor horretako teknikariak eta kultura alorrean dihardugunak ez gara egun batetik bestera aldatu, eta ondorioz, ezin dugu aurretik egindako lana, eta aurreratutako bidea tupustean baztertu. Argi dago esku-artean dugun txosten hau, aurreko legealdietan Jaurlaritzaren Kultura Sailak berak bultzatutako Kulturaren Euskal Planaren oinordekoa dela. Plan horren azken formulazioa Jaurlaritzaren Kultura Saileko administrarien eta egitasmo horren kudeaketaz arduratu zen bulego teknikoak —oraingo enpresa bera, hain zuzen— erditutako zen. Baina horiekin batera, Udal eta Foru erakundeen ordezkaritzaren, eta kultura alorreko sektoreetako ordezkarion proposamenak, ekarpenak eta iritziak ere jasota zeuden. Ez zeuden sektoreetan agertutako kezka eta proposamen guztiak jasota, eta lehentasun eta baliabide banaketa ere ez zen sektoreen ardurakoa izan, baina proposamen gehienak kultura elorreko eragileen ekarpenetatik bildutakoak ziren.\nKulturaren Euskal Plana bukatutzat eman eta Kulturen Aldeko Herritartasun Kontratuarekin ordezkatzeko fase honetan harrigarria gertatzen zait aurreko planaren ebaluaketa zehatz bat ez aurkeztu izana. Etapa berria hasi ahal izateko beharrezkoa litzateke aurreko planak egindako ekarpenak baloratu, planaren betetze, arrakasta eta frakaso mailak zehaztu, eta ondoko urratsetarako ondorioak argi izatea. Edozein jardueratan oinarrizkoa litzatekeen urratsa da hori, eta zaila gertatzen da ulertzea zergatik ez den egiten (eta egin bada, ezagutzera eman) kulturaren kudeaketa publikoan.\nAurreko planaren ebaluaketa ezak, kontratu berriarekiko jarrerari eragiten diola iruditzen zait. Izan ere, zenbait sektoretan —dantza alorrean, hain zuzen ere—, planean jasotako akzio egitasmoak eta praktikan gauzatutakoen arteko aldeak kontratu berriaren aurrean izan dezakegun espektatiba baldintzatzen du, eta ondorioz, inplikazio maila. Probintzia bakoitzean Dantza-Etxe bat abian jarriko zela iragarri zen aurreko planean, eta momentuz Dantza-etxe bakarra dago martxan, eta ez Jaurlaritzaren ekimenez, Gipuzkoako Diputazioaren ekimenez baizik.\nEta ebaluaketarik ez aurkeztu izana bezain harrigarria gertatzen da diagnostikorik ez eskaintzea Kulturaren Euskal Planaren abiapuntua diagnostiko orokor baten lanketa izan zen. Sektoreko 300 ordezkarik parte hartu genuen bertan, eta hor ere, informazioa bildu, interpretatu eta kudeatzeko modua kritikatu bagenuen ere, gutxienez errealitate kulturala ezagutu eta premiak, gabeziak, aukerak eta arriskuak identifikatzeko ahalegina egin zen. Orain ez dakigu aurreko diagnostiko horri segitzen dio kontratu berriak edo berria darabilen. Izan ere, denbora pasa da eta gauzak aldatu egin dira ordutik —testuinguru berria bai aipatzen dela kontratuan—, baina ez dago argi zein den diagnostiko berria. Eta noski, diagnostikoa behar-beharrezkoa dugu kultura politikak norabide egokian bideratzeko.\nKulturen Aldeko Herritartasun Kontratuaren zirriborroa aurkeztu zaio sektoreari bere ekarpenak egin ditzan. Aitortu behar dut prozedurari dagokionez nahiago nuela alderantzizko ordenean eman izan balira urratsak. Hau da, lehenengo sektorearekin eta kultura alorreko eragileekin hitz egin, eta ondoren, haien esanak aintzat hartuz osatu plan berria. Orden inbertsio honek garrantzi sinboliko eta praktiko handia duela iruditzen zait. Ez da gauza bera horrelako plan bat, eskuak aske ditugula, egituratzen hasteko proposamenak egitea, edo dagoeneko egituratua dagoen kontratu bati ekarpenak eta zuzenketak egitea. Kultura Saileko ordezkariek ez digute aukera hori eman nahi izan sektoreko ordezkariei, edo gutxienez ez dute lan hori elkarrekin egin nahi izan, eta nahiago izan dute beraiek markatu bidea.\n“Desadostasunak eta tirabirak” saihesteko asmoz, eta lan operatiboan zentratzeko gogoz, Kultura Saileko kudeatzaileek Kulturen Aldeko Herritartasun Kontratuan hitzaurre teoriko ideologizatua jartzeari uko egin diotela jakinarazi digute. Diagnostikorik gabe eta gogoeta ideologikorik gabe aurkezteak, ez du esan nahi ordea ez dagoenik. Testuinguruaren, irizpideen eta helburuen planteamenduetan antzematen da kontratua babesten duen planteamendu ideologikoa. Baina batez ere, lehentasunen antolaketak —edo antolaketa ezak—, argitzen ditu kontratuaren oinarriak.\nHitzarmenean jaso den moduan, mundu globalizatu eta mediatiko berriaren errealitatea oinarrizko ezaugarria da testuinguru honetan, eta ondorioz kulturaren aniztasunaren aldeko estrategiak beharrezkoak ditugu. Baina helburuetan aniztasun horren sustapena ez bada lehentasuna, efizientzia, kalitatea eta zerbitzuetan hobetzearekin maila berean uzten badugu, aniztasun hori bera jarriko dugu amildegiaren ertzean.\nKulturak eta aniztasuna hizpide ditugu, eta hemen eta orain, iraunbizi ala desagertu, kinka horretan dagoen kultura euskal kultura da. Aniztasuna kolokan badago euskal kultura bera kolokan dagoelako da. Globalizazioak euskal kulturaren beharra du benetan globala izango bada. Globalizazioaren izenean uniformetasuna bultzatzen da gehiegitan, eta desberdina behin eta berriz zigortzen da. Kultura aniztasunean sinesten badugu, txikia babestu eta sustatzera bideratu beharko ditugu indarrak, horixe baitago arriskuan.\nEuskal kulturak oso errealitate desberdina bizi du bestelako kulturen ondoan, eta premia bereziak ditu. Edozein diagnostikok nabarmenduko luke hori, eta egoera hori ez du dagokion larritasunarekin azpimarratzen Kulturen Aldeko Herritartasun Kontratuak. Eta premia bereziak dituzten alorretan diskrimazio positiboa gauzatu behar da, genero politikan egiten den modu berean. Lan munduan txertatzea zaila da gizon eta emakumeentzat, baina argi dugu emakumeek oraindik zailago dutela, eta beraz, ez dugu zalantzan jartzen emakumeen aldeko diskriminazio positiboko politikak bideratu behar ditugunik. Euskal kultura modu berean babestu eta sustatu behar dugu.\nKrisi egoerak, teknologiaren garapenak plazaratutako baldintza berriak eta gizarte ohituren aldaketak, besteak beste, testuinguru berrian jartzen gaituzte, bai. Mapa politiko berria eta gobernu aldaketak izan behar duen eragina eztabaidagarriagoa gertatzen zait. Gobernua aldatu da, baina kultura alorraren errealitatea ez da aldatu horregatik, eta bere premia eta beharrizanak ere ez. Baina esan bezala, testuinguru ekonomiko, teknologiko eta soziala bai aldatu dela. Beraz, kultur jarduerak baldintza berrietara egokitzeko ahalegina egin behar du, eta politika instituzionalak egokitzapen ahalegin horretan lagundu beharko lukete.\nAurrekontu publikoen murrizketak kultura alorrari ere eragin dio, eta beraz, oraindik zorrotzago jokatu beharra dago. Alegia, lehentasunak zehaztu behar dira. Eta lehentasunak premia larriena duten alorrak identifikatuz markatzen dira. Lehentasun horiek zeintzuk diren ez da garbi antzematen Kulturen Aldeko Herritartasun Kontratuan.\nKultur politikan zein lehentasunekin aritzeko borondatea dagoen ezagutzea beharrezkoa zaigu. Eta horrekin batera, borondate hori ekonomikoki nola islatzen den. Izan ere, alperrik da, aurreko legealdietan gertatu izan den bezala, hitzez asmo batzuk adierazten badira baina ekintzez ez badira horretarako baliabideak bideratzen. Azken finean, politika kulturala bideratuko duten irizpide eta asmoak argi eta garbi erakusten dutenak aurrekontuak dira. Kulturaren Euskal Planaren ekarpen garrantzitsu bat horixe izan zen: aurrekontu horiek, alorren arabera antolatuta, jaso zirela planaren txostenetara ekarri eta denok ikusi ahal izan genituela. Hauek ziren hain zuzen ere:\nEusko Jaurlaritzaren gastu publikoa miloi eurotan) kultura alorrean 2004 urtean:\nZerrenda soil horrek gehiago balio zuen gainontzeko asmo-onen zerrenda, egitasmo eta plan estrategiko guztiak baino. Izan ere, dantza lehentasunezko alorra zela esaten ziguten bitartean, zerrendak oso argi erakusten zuen zein zen Jaurlaritzaren lehentasunen zerrendan dantzak hartzen zuen tokia.\nKultura plan batek ez du sinesgarritasunik aldamenean aurrekontua ez badu, eta oraingo honetan ere horixe falta da. 2011rako Eusko Jaurlaritzaren Kultura Sailak kudeatuko dituen baliabideen zerrenda txertatu behar zaio kontratuari, alor eta jarduera mota bakoitzari bideratu nahiz zaizkion kopuruekin. Hor ikusiko dugu zein den benetako plana eta zeintzuk diren lehentasunak.\nProfesionalak eta amateurrak\nKultura alorrean, eta zer esanik ez dantzan, profesionalak behar ditugu. Iruditzen zait profesional gutxi izatea dela gure gabezia, arazo eta ezintasun askoren arrazoietako bat. Gaur eta hemen, dantza jarduera gehienak adibidez, ohiko lanaren ondoren, irakaskuntzan, enpresan edo kudeaketan zortzi ordu lan egin ondoren egiten dira.\nAzken urteotan administrazioa profesionalizazioaren aldeko politikak bultzatzen ari da. Kultura alorreko laguntza eta jardueretan amateurrek parte hartzeko gero eta traba gehiago jartzen ditu. Burokrazioa izugarria da, eta diru-laguntzen deialdietan parte hartzea ia ezinezkoa bihurtu da horretarako azpiegitura profesional bat ez duenarentzat. Are gehiago, zenbait deialditan zehatz-mehatz adierazten da profesionalak bakarrik aurkeztu daitezkeela. Profesional izatea nolabaiteko berme artistikoa balitz bezala. Eta amateurrek ekoizpen artistiko interesgarririk egiteko izan dezaketen gaitasuna ukatuz.\nKrisi aurretik kultura eta sorkuntza alorretako profesionalizazioaren aldeko aldarri hau izugarrizko kontraesana zen, eta zer esanik ez oraingo egoeran. Errealitateak urteak daramatza gure mutur aurrean jartzen herri txiki honetan ez dagoela nahikoa masa kritiko jarduera kultural gehienetan profesionalki aritzeko. Baina itsu eta entzungor, profesionalizazioa eskatu eta amateurismoa zigortzen jarraitzen dugu. Eta zentzu batean profesional kopuruak gora egin du. Jarduera artistiko gehienen inguruan badira profesionalki ari diren teknikariak, kudeatzaileak, idazkariak, ekoizleak, komunikariak, e.a. Artistak eta sortzaileak ez proportzio berean.\nProfesionala izateak ez du kultur produktuaren kalitatea eta ekarpenaren mamia bermatzen. Are gehiago, ezagutzen ditugu artista profesionalak, artea ogibide hartu dutenetik ez dutenak aurreko mailarik eman. Amateur zirenean zerbait esateko zutenean ateratzen ziren plazara, ongi mamitu eta landu ondoren, ez baitzuten produktu kulturala ekonomikoki errentabilizatzeko asmorik eta itxaropenik. Bizimodua atera beharrak etengabe ekoiztu eta plaza publikoan egotera eramaten du profesionala, esateko ezer berririk izan ala ez.\nKultura alorrean profesionalak behar ditugu. Baina amateurrak ere bai. Ez dezagun inor zigortu bata ala bestea izateagatik.\nAdministrazioarekiko harremanak burokratizazio prozesu sakon batean sartu dira azken urteotan. Egitasmo kulturalak sustatzerakoan diru-laguntza publikoen babesa izan nahi duenak jarduera artistikoaz arduratzeaz gain bestelako hamaika lan egin behar ditu: epeen eta baldintzen zainketak, egitasmoen administrazioa, proiektu, memoria eta zuritze txostenen erredakzioa, komunikazio planak, oihartzunaren jarraipenak, diru-kontuak deialdien baldintzetara egokitzeko ekilibrioak, e.a.\nEdozein sortzaile indibidual zein taldek, ekimen kopuru txiki bat izanez gero, lan horiek guztiak bideratu ahal izateko norbait “liberatu” edo horretarako espresuki kontratatu beharko du. Sormen lana kudeaketarekin uztartzen saiatzen den sortzailearen ilusioa berehala itotzen du administrazioaren burokrazia astunak. Baina sortzaile gehienek ez dute nahikoa baliabide lan horietarako profesional bat ordaindu ahal izateko.\nOndorioz, burokratizazio gogor honek sortzaile eta talde txikiak zigortzen ditu, eta konpainia eta enpresa handiak sustatzen ditu. Joera hau administrazioak nahita indartzen du, izan ere, askoz erosoago gertatzen baitzaio kudeatzaile profesionalekin lan egitea. Baina tamainak ez du zerikusirik kalitatearekin, eta erakundeen joera makur honek sorkuntzari kalte bakarrik egiten dio.\nAdministrazioaren jarduera makurren artean ere aipatu beharrekoa da epeen kudeaketa. Diru-laguntza deialdietan parte hartu nahi duenak erne ibili behar du epeekin, data pasata instituzioek ez baitute izaten gupidarik. Baina ondoren, administrazioak berak epeak bere nahieran baliatzen ditu.\nAdibide bat. 2011ko urtarrilaren 21an, Jaurlaritzaren Kultura Sailak oraindik ez du jakitera eman musika, antzerki eta dantza jaialdietarako 2010eko diru-laguntzen banaketa. Iaz, 2010ean antolatutako jaialdiek, beraien aurrekontuak eta programak ixteko, zein diru-laguntza izango duten ez dakite oraindik. Jaialdiak egin ziren, artistak kontratatu ziren, eta haiei ere norbaitek ordainduko zien (kasurik onenean). Eta kasu gehienetan, kontuak kuadratzeko hil ala bizikoa izango den diru-laguntzaren berri ez dago. Kreditu pertsonalak, zorrak, insomnioa, tentsioa... antolatzaileen osasunarekin akabatzeko sistema bikaina. Hori bai, antolatzaileak, artistak, eta kultur zuzpertzaileak diru kontu guztiak ondo koadratuta izan behar ditu, ordain-agiri guztiak behar bezal eginak, eta abar...\nAdibide hori ez da salbuespen bat. Urte batean deialdi bat izaten da eta hurrengo urtean beste hiru, eta batzuk berandu ateratzen dira, eta beste batzuk zentzuzko epe guztiak iraganda. Baina horrekin bizitzen ikastera behartuta dago kultura eragilea. Eta honetan ere, berriz ere txikiak zigortzen ditu bereziki administrazioak. Egoerari aurre egiteko baliabide gutxiago ditu, ez dauka beste egitasmorik zulo horiek estaltzeko, e.a.\nBitxia da jaiarekin gertatzen ari dena. Urteak dira zenbait kultura adierazbidek jaia dutela bere hedapen esparru nagusia eta honenbestez sostengua. Jai egitarauek elikatzen dituzte musika, antzerki (kalekoa bereziki), dantza, bertsolaritza eta bestelako zenbait jardueraren zati handi bat. Jaiei esker egiten dira alor horietan kontratu, emanaldi eta ekitaldi gehienak.\nJaiak kultur programazioan duen pisua benetan handia da, baina hala ere, jaiak, jaietako antolatzaileek eta jaiak finantzatzen dituztenak ez dira aintzat hartzen horrelako kultura planetan. Ez sektore bezala, ez zeharkako aztergai bezala. Jaia ez dago presente kontratuan. Eta gaur eta hemen, jaia ezabatzen badugu heriotz zigorra litzateke ekoizpen artistiko multzo handi batentzat, eta herren ikaragarria beste askorentzat.\nZein lurralde planifikazio eta garapen eredu dauka barneratuta kulturaren kontratuak? Bernardo Atxagak proposatutako Euskal Hiria kontzeptuak zeresan handia eman du zenbait urtetan, baina orain, lurraldetasunari buruzko diskurtsoa probintziakeria eta hirizentrismoa baino ez da. Bilbok A badu Donostia eta Gasteizek ere A2 eta A3 nahi dute, Donostiak B badu Bilbok B2 eta Gasteizek B3 nahi dute,...\nAzpiegitura publikoen inbertsioak, kultura alorrekoak barne, probintzien arteko oreka eta hiriburuen handinahi aseezin horren arabera garatzen ari dira. Museoak, auditorioak, eskolak, sorkuntza guneak, liburutegiak,... Eta joko itsu horretan, lehendik erabat gainezka zeuden hiriburuetan pilatzen jarraitzen ditugu azpiegiturak. Musikene Donostian zegoenez, Eszenika Bilbon jarri beharra zegoen, nahi eta nahi ez. EITB Durangotik Bilbora eraman izana, lurraldetasunean nagusi den irizpide hirizentristaren erakusgarri da.\nHirizentrismoak hiriguneen kolapsora garamatza eta lurraldearen garapen desorekatua sustatzen du. Probintzia guztietan, edozein herri eta hiriburuaren artean, ez dago ordu erdiko distantzia baino gehiago. Hiriburuetan auzoetatik eta hiri-ingurutik erdigunera dagoen tarte antzerakoa.\nKulturaren esparruak, Euskal Hiria kontzeptu bezala berreskuratu, eta lurraldetasunaren eredu orekatu eta barreiatu bat sustatzeko aitzindaritza hartu beharko luke bere gain. Kulturaren kontratuak, hirizentrismoaren aurkako kontzientzia integratu eta zeharkako lerrotzat hartu beharko luke.\nEzer baino lehen adierazi behar dut dantzaren alorrak ez duela erakundeen aldetik beharrezkoa duen harreta eta babesa jasotzen. Bere egituratze maila oso baxua da, eta aurrekontuetan antzematen den bezala, kultura jardueren artean babes txikiena jasotzen duenetarikoa da. Eta dantza genero desberdinen artean, euskal dantza tradizionalak arreta berezia behar duela aldarrikatu nahi dut. Izan ere, dantza klasiko eta garaikideko eskolak, konpainiak, sortzaileak eta programazioak mundu osoan aurki badaitezke ere, euskal dantza tradizionalak hauxe du berezko tokia, eta tamalez, hemen ere ez du behar duen babesa.\nKatalunian, Rubi herrian, Kataluniako Dantza Tradizionalaren Zentroa jartzen ari dira martxan. Egoitza prestatzen ari dira eta lan-taldea kontratatzeko deialdia egin dute. 2010ean, ez daukagu euskal dantzaren alorrean ikerketa, irakaskuntza, sorkuntza, dokumentazioa, sentsibilizazio eta aholkularitza, maila zorrotz eta profesionalean bideratzen duen zentro publikorik. Eta horixe da eskatu, aldarrikatu eta proposatzen dudana:\nEuskal Dantza Tradizionalaren Zentroa sortu dezagun behingoz. Euskal dantza tradizionalaren alorrean ikerketa, dokumentazioa, formazioa, dibulgazioa, sustapena eta aholkularitza koordinatu eta zentralizatuko duen gune publikoa sortu.\nHorrez, gain, Eusko Jaurlaritzak dantza sustatzeko bideratzen dituen programetan, dantza tradizionala ez dadila baztertu, eta beste modalitateen maila berean aintzat hartu izan dadila eskatzen dut.\nDantza tradizionaleko kaleko emanaldiak sustatzeko programak, zirkuitoak edo sareak sortu. Dantza tradizionalak berezko esparrua du kalea, eta antzokietan antzerki, musika eta dantza emanaldiak sustatzeko programak bideratu diren bezala, beharrezkoa da kaleko emanaldiak sustatzeko programa bat abian jartzea. Dantza kalean programatu nahi duenak izan dezala katalago batetik hautatu eta aurrekontuaren zati bat babestuta taldeak kontratatzeko aukera.\nDantza tradizionaleko ikasketak martxan jarri. Eszenika, Arte Eszenikoen Goi Mailako Eskola martxan jarriko da laster Bilbon, eta antzerkia eta dantza ikasi ahal izango dira bertan, baina hara, dantza garakidea eta klasikoa bakarrik. Dantza tradizionalik ez. Dantza tradizionaleko ikasketak martxan jarri behar dira lehenbaitlehen. Horixe da sektoretik eskatu izan dena 1997. urtetik, eta lehentasunezkoa da Hezkuntza sailarekin harremanetan jarri eta ikasketa horiek abian jartzea.\nMateriarik gabeko ondarea. Orain gutxi, Unescok, Gizateriaren Ondare Inmaterial izendatu ditu flamenkoa, tangoa, castells-ak, edo Sibil-la-ren kantua. Euskal kulturan horrelako izendapena jasotzeko ditugun balioak aztertu eta izendapenak sustatzeko kanpainak bideratu beharko lirateke. Aldi berean, euskal festa eta tradizio esanguratsuenen katalogoa berritu, sareratu eta ondare inmaterial izendatzeko prozedurak aztertu beharko lirateke.\nKontratuak jasotako dantzaren alorreko zenbait proiektuen inguruko iruzkinak\nL2.S8.D Dantza-programazioa indartu. Hiru hiriburuetan, udaberriko eta udazkeneko dantza jaialdi edo ziklo espezifikoak sustatu eta bultzatu, sentsibilizazio-jarduera garrantzitsu gisa. Dantza-programazioa indartzeko formulak bilatu eta abian jartzeko lantalde bat martxan jarri.\nDantza-programazio oro har indartu behar da, zalantzarik gabe. Baina ez hiru hiriburuetan bakarrik. Are gehiago, behar handiagoa dago herrietan dantza programazio indartzeko hiriburuetan baino. Baina batez ere, inbertsioak aprobetxatu eta sinergiak optimizatu behar dira. Hiriburuetako aretoek beraien kasa egiten dute programazioa, herrietako aretoekin koordinatu gabe, eta egiten dituzten inbertsioen etekina beste inork baliatzeko aukerarik eman gabe. Adibidez, Bilbon, Donostian edo Gasteizen kontratatutako kanpoko konpainia biharamunean Durangon, Eibarren edo Arrasaten programatu liteke, horretarako aukera emanez gero. Konpainiarentzat mesedegarria litzateke bi emanaldi egingo bailituzke, eta antzokiek bidaia eta ostatu gastuak partekatuko lituzkete. Baina hiriburuetako antzokiek ez dute horretarako aukerarik ematen, eta gastu guztia asumitzeaz gain, herrietakoak maila ertaineko produkzioak kontratatzeko ia gaitasunik gabe uzten dituzte. Sareak, programazioa koordinatua egiteko sistemaren bat bultzatu beharko luke, inbertsioak aprobetxatu ahal izateko.\nL5.S11.D Dantza eta eszena tradizionalaren dokumentazioa kudeatzeko sistema bat sortu. Dantza eta eszena tradizionalarekin lotutako dokumentazio-mapa bat egin eta behin-behineko artxibo bat martxan jarri.\nMapa egin du dagoeneko Eusko Ikaskuntza, eta behin-behineko artxiboaren hazia jarria du Eresbilek, biak ere Eusko Jaurlaritzaren babesarekin. Orain, dantzaren dokumentazio zentro baten benetako proiektua bideratzen hasteko ordua da. Ezin dugu distrakzio maniobrak egiten jarraitu. Dokumentazio zentro bat da behar dena, jakina, sareko bokazioa eta dinamika izan behar du, baina ezin gara mapa, sistema eta txostenetan geratu.\nL4.S4.D Sektorearen egituratzea indartu, elkarte eta jarduera finkatuenetan lagunduz.\nSektore-programa jakin batzuk sektorean ordezkaritza handia duten elkarteetara bideratu, dantza-sektorea indartzeko eta zenbait jarduera –esate baterako, etengabeko prestakuntza, sentsibilizazioa, hedapena, eta abar– diruz laguntzeko xedez.\nDantzari dagokionez, sektorearen egituratzea indartu behar dela egoki iruditzen zait, baina hori lortzeko “programa jakin batzuk sektorean ordezkaritza handia duten elkarteetara” bideratzea eztabaidagarria da. Bide berriak jorratzen, eredu berriak probatzen, eta jarrera dinamiko batekin ekarpenak egiten ari diren zenbait elkarte ez daude “ordezkaritza handia duten elkarteetan” txertatuta. Elkarteak beren dinamismo, proposamen eta kudeaketa gaitasunagatik lagundu behar dira, ez handiak edo txikiak direlako.\nProiektuen inguruko iruzkinak\nL1.T5 Informazio-atari komun bat sortu edo atari hori Kulturklik Kulturaren Atari Elkarreragilean sartu. Gune elkarreragile digital bat sortu, EAEko kultura-jarduera osorako eta sortutako kultura-eduki guztiei buruzko informaziorako sarbidea emango duena.\nHorrelako proiektu bat interesgarritzat jotzen dut, baina tentuz jardun beharra dago aurretik, esparru zehatzetan eta partzialki bada ere, lan horietan ari diren proiektuak ez kaltetzeko. Horiek egiten duten lana “erostea” aztertu beharko litzateke, horien aurkako konpetentzian hasi aurretik. Kulturweb moduko proiektuak ditut buruan.\nArte eszenikoen euskal katalagoa Interneten jarri, etengabe eguneratua, bideo eta multimedia edukiz hornituta.\nEuskarazko antzerkia sustatzeko plana eta laguntza programa bideratu.\nEuskarazko edukien ekoizpena eta sareratzeko deialdiak eta diru-laguntzak indartu.\nEuskara google-hizkuntza izan dadin lortzeko estrategia plantetatu eta burutu.\nEuskarazko wikipedia elikatzeko deialdi espezifikoa bultzatu.\nOier Araolaza 2010/12/31 00:00\nUrteak dantza alorrean zer eman duen pentsatzen hasi eta konturatu gabe dantzan hasi naiz. Azkaindarrak etorri zait oinetara, dantza-jauzi bat. Ez da harritzekoa, 2010a dantza-jauzien urtea izan baita, zalantzarik gabe. Garai batean Lapurdi, Nafarroa Beherean, Zuberoan, Baztan-en eta Biarnon dantzatzen ziren jauziak eta mutil-dantzak, eta orain horiez gain, Gipuzkoa, Bizkaia, Araba, Nafarroa osoan eta Ameriketan dantzatzen dira. Ez da aurten gertatu den iraultza izan, baina 2010ean hainbat ekimenek indar handia eman diote aurretik zetorren joerari.\nDantza-jauziak ez datoz bat azken hamarkadetan euskal dantzen inguruan indartu diren topikoekin. Ikusteko baino, dantzatzeko eginak daude. Ez da hanka ilargiraino altxatzeko ahaleginik egiten, eta ez da kabriola eta jira-bira konplikaturik egin beharrik ere. Ez dute adin mugarik, ez dago sasoian egon beharrik, eta lesionatzeko arriskurik ere ez dute. Eta hala ere —edo hain zuzen ere horregatik, besteak beste—, dantza egitearen plazera plazetara itzultzeko gaitasuna dutela frogatzen ari dira. Orain hamarkada batzuk ia desagertu ziren, baina orain loraldia bizi dute.\nMutxikoen edo dantza-jauzien arrakasta, dantzaldi irekien eta dantzazalearen figuraren indartzearekin lotuta dator. Kantu-zaleak bezala, dantza-zaleak ere elkar-antolatzen hasi dira, eta antolatzen ez direnean ere, dantzarako aukera guztiak baliatzen dituzte. Dantza taldeetako dinamikatik aparte, dantzaren alderdi ludikoa erreibindikatu dute. Dantzazaleek dantzan gozatzen dute, eta eremu formaletik aparte, dantzaren gozamena plazetara itzularazteko ahaleginetan dihardute.\nJaurlaritzan izandako aldaketak izan al du eraginik dantzaren alorrean? Ez igarri da ia ezer, tamalez. Lehen txanpa honetan ohartu gara kudeatzaile berriek dantza sustatzeko lehengoek adina gogo dutela. Alegia, borondaterik ez dagoela, eta beraz, alde horretatik berdin jarraitzen dugu. Lehendakaria dantzari-ohia izateak ez du ekarri gobernu dantzazalea. Dantzaren alorra ohitu da bere kasa moldatzen, trakets, dena esan behar bada, baina iraunbizitzen, eta ez dio askorik eragiten joera bateko zein besteko gobernuak, denekin nahiko kaskar moldatzen baita.\nDantzariak kudeatzaile, saltzaile eta politikari kaskarrak garela erakutsi dugu, baina hala ere, ez dugu dantza erabat zapuztea lortu, eta milaka lagunek gozatzen du dantzan gaur eta hemen. Foru Aldundiak bultzatutako ikerketa bati esker jakin dugu Gipuzkoan 10.000 lagun ari direla astero dantzan ikasten. Administrazioak beste aldera begiratu arren errealitatea egoskorra da, eta ikusten denez, errealitate honi dantza egitea gustatzen zaio.\nArgia Urtekaria 2010\nZirkoan falta den pailazoa\nOier Araolaza 2010/11/10 23:47\nIñaki Perurenak sufritutako elkarrizketa iraingarriaren bideoa hara eta hona dabil egunotan sarean, kazetariaren ergeltasuna eta Leitzakoaren lezioari buruzko iruzkinekin. Beldur naiz datozen urteotan etorriko zaigunaren aurrerapena baino ez ote den hau. Merezi du elkarrizketa osorik ikusi (azpian jarri ditut bideo guztiak) eta kazetaritzaren etorkizunaz gogoeta egiteko denbora hartzeak.\nZuzeu albistarian ikusi nuen elkarrizketaren zati bat. Ezjakin harroputza nor ote zen jakin nahian bila hasi eta bere elkarrizketen kanalarekin egin nuen topo Youtuben. Manu Redondo da, zornotzarra eta Bilbovision izeneko telebista (?) baterako "Manu a Manu" elkarrizketa saioa egiten du.\nManu Redondoren ergeltasunaz trufatzen gara, baina telebista Manu Redondoz beteta dago, eta prime time orduak betetzen gainera. Ezjakintasuna, harropuzkeria eta espainolkeria dira gaur egungo telebistarako arrakastarako giltzak.\nGrazia egiten digu, Perurenak lezioa eman diola iruditzen zaigulako, baina kezkatzekoa da ohartzea ez Manuk, ez beste hainbat eta hainbat ikuslek ez dutela Iñakiren azalpenetik tutik ere ulertu. Eta larritzekoa imajinatzea askorentzat, Manu aurkezle grazioso bat eta Iñaki baserritar pipertu bat baino ez direla. Entretenimendu hutsa.\nOrain grazia egiten digu, baina berehala izoztuko zaigu irrifarrea. Izan ere, konturatu orduko ETBn aurkituko dugu Manu Redondo, hor antolatu duten zirkoan falta den pailazoa baita.\nHemen elkarrizketa (?) osatzen duten bost bideoak:\nOier Araolaza 2010/07/30 14:49\nHasieran esan dut eta berriz errepikatuko dut. Kultura alorrean profesionalak behar ditugu. Baina amateurrak ere bai. Ez dugu erronka makala bien arteko elkarbizitza eta lankidetza orekatua lortzen. Baina ez dezagun inor zigortu bata ala bestea izateagatik.


Igartza Oleta kaleko norabide bikoitza irekiko da - Beasaingo Udala\nIgartza Oleta kaleko norabide bikoitza irekiko da\nUztailaren 2an, ostirala ibilgailuen trafikoari irekiko dira errepidearen bi norabideak\nOinezkoen segurtasunean eta herri barruko trafikoaren hobekuntzari begira burututako lana izan da\nOstiral honetan Igartza Oleta kaleko lehenengo zatia ibilgailuen trafikoarentzat bi norabidetara irekiko da. Irekiera hau hasiera baten behin-betikoa izango den arren gerta daiteke puntualki norantza bat moztea inguruan burutzen ari diren lanengatik, Dolarea parkean esaterako.\nHonela bada, Beasaingo Udalak aurten aurreikusita dituen egitasmo nagusien artean udalerriaren sarbidean, hobekuntzak ekarriko dituen proiektua gauzatu du. Gauzak horrela, hiru helburu nagusi lortu nahi dira lan honekin; oinezkoen segurtasunean eta ingurugiroan aurrerapausoak ematen jarraitzea, herriko sarbidean gure ondarea ikusaraztea eta herri barruko trafikoaren puntu beltzak arintzea.\nUdal gobernuak hobekuntza lan hauek erabakitzeko orduan, hiru udaltzainburu eta azken hogeitaka urtetan trafiko azterketak burutu dituen enpresa izan ditu bidelagun.\nIzan ere, bi puntu beltz nagusitu dira 2015etik hona herrian: Barrendaingo biribilgunea (tren geltokikoa) eta Zapatari eta Nafarroa Etorbideko bidegurutzea: oinezko, txirrindu, patinete, korrikalari eta ibilgailuen gurutza-lekuak biak.\nHerriko goiko kaleetan (Foru, Oriamendi, Nekolalde…) bizi direnak, bi gune arriskutsu horiek gurutzatu behar dituzte derrigor euren etxeetara joateko. Norabide bikoitzak ibilgailu guzti horiek herrirako sartu irtetea zuzenago egitea ekarriko du, ingurugiroan ere eraginez ezbairik gabe eta ondorioz herritarren ongizatean eta bizi kalitatean.\nUdal gobernuak etorkizuneko Beasain, erosoagoa, bizigarriagoa, atseginaroa eta irisgarriagoa, erakunde, alderdi, eragile eta herritar guztiekin lankidetzan marraztearen alde lan egiten jarraituko du.


Azaroaren 25aren harira, ahalduntze ikastaroa eta hitzaldia Lezon : Oarsoaldeko Hitza\nAzaroaren 25aren harira, ahalduntze ikastaroa eta hitzaldia Lezon\nAzaroak 25 hurbil izanik, Gaxuxa Emakume Elkarteak eta Lezoko Udalak jada aurkeztu dituzte lehen ekitaldiak. Gehiago izango direla iragarri du udalak.\nLoredi Salegik gidatuko ditu ikastaroa eta hitzaldia-\nEmakumeenganako Indarkeriaren Kontrako Nazioarteko Eguna da azaroaren 25a. Horri begira, Gaxuxa Emakume Elkarteak eta Lezoko Udalak elkarlanean bi jarduera antolatu dituzte. Batek Irakurketa ahalduntzeko izena du, eta ikastaroa da (azaroaren 13an hasiko da); bestea hitzaldia da, Sexu erasoak. Zer gertatzen ari da? lelopean egingo dena (azaroaren 22an). Horiez gain, udalak iragarri du kanpaina zabalagoa egingo duela Gaxuxarekin, Kuadrillategirekin, Lezoko Osasun Zentroarekin, Osakidetzarekin, Pasaia-Lezo Lizeoarekin eta Lezo Herri Eskolarekin elkarlanean.\nIrakurketa ahalduntzeko ikastaroari dagokionez, Gaxuxak iragarri du azaroaren 13an hasi eta maiatzean bukatuko dela. Doan da, eta saioak hilean behin izango dira, hil bakoitzeko hirugarren asteazkenetan, 17:00etan (Kultura Aretoan). Bigarrenez antolatu dute ikastaroa: helburua da irakurketaren bidez parte hartzaileek gogoeta egitea, eta ahalduntzeko aukerak eskaintzea. Horretarako hainbat liburu irakurri eta aztertu (asteazkenetako saioetan) beharko dituzte partaideek. Loredi Salegi izango da ikastaroaren gidaria.\nAhalduntze ikastaroaz gain, Gaxuxak eta udalak azaroaren 22rako hitzaldia antolatu dute. 17:00etan da, Kultura Aretoan. Loredi Salegik gidatuta Sexu erasoak. Zer gertatzen ari da? galderari erantzuna ematen saiatuko dira. Bertaratzen direnei indarkeria matxistaren kontrako poltsa emango diete.\nUdalak hitzartuta dauden ekitaldi horietan, nahiz azaroaren hasieran aurkeztuko dituztenetan parte hartzeko eskatu die lezoarrei: “Indarkeria matxistari aurre egitea guztien ardura delako, eta eraso sexistak gaitzesteko indarrak batzea ezinbestekoa delako”.


2015, Germanen omenaldia eta hiriaren aurkako erasoaren salaketa – San Fermines 78 gogoan\nHome › Albisteak › 2015, Germanen omenaldia eta hiriaren aurkako erasoaren salaketa\nuztaila 9, 2015 No Comments Albisteak,Berriak ekimena\n2015KO UZTAILAREN 8KO AGIRIA\nGaur 37 urte bete dira, 37 urte 1978ko gertaerak estali nahian erabili dituzten ahanztura, isiltasuna, lainoa zulatzeko ahaleginetan. Hogeita hamazazpi urte Estatuak zapaldutako duintasuna herri honi itzultzeko borrokan, gertaera haien egia, justizia eta ordaina erdiesteko borrokan.\nHiri osoak pairatu zuen Gobernuaren erasoa, bere indar polizialen bitartez, eta bere justizia auzitegiek zigorgabetasuna bermatu dute urte hauetan guztietan. Inor ez da akusaturik izan, inor ez da epaiturik izan, kaltea ez da konpondu, ezta barkamenik ere ez digute eskatu.\nBasakeria hark balaz zaurituriko bederatzi pertsona, modu batean edo bestean makaturiko berrehunen bat lagun utzi zituen, eta, batez ere, bi erail: Germán Rodríguez eta Joseba Barandiaran.\nSanfermines 78 gogoan ekimenarentzat jarraikitasuna dago gure lurrean, 1936an hiru mila lagunetik gora erail eragin zituen errepresioaren, ondoko diktadurak berrogei urteetan eragindakoaren eta Trantsizioa deitutakoan kokatzen diren gertaera horien artean.\nErrepresioaren jarraikitasun hori bistaratzen duten pertsonaietako bat Martín Villa dugu, hirurogeiko hamarkadan sindikatu faxista eta Mugimenduaren buruzagi nabarmena; Gorte frankistetako prokuradorea, ministroa 1976ko Gasteizko sarraskian, ministroa 1978ko sanferminetako gertaeretan, Alderdi Popularreko militantea, ENDESA eta SOGECABLEko presidentea.\nHorregatik gara solidario Estatu errepresioaren biktima ororekin. Haietako batzuen senideak gurekin daude ekitaldi honetan. Horregatik lan egiten dugu eta gure laguntza ematen dugu justuki errekonoziturik izan daitezen eta ordaina izan dezaten.\nGure ahalegina bere emaitzak izaten ari da. Gero eta hurbilago ikusten dugu hemen gertatu zenari, Iruñeko herriak jasan zuen erasoari buruzko egia errekonozitzearen aukera, eragindako kaltea garbitzeko aukera. Orobat, justiziak egindako estatu erailketaren erantzuleen aurka jardun dezan.\nAldaketa politikoa helburu hauen aurrera-pausuetan nabaritu behar da. Memoria dugulako justizia nahi dugu. Frankismoaren eta Trantsizioko desmasien zigorgabetasuna bukatu behar da. Justizia demokraziaren oinarria da. Ekitaldi honetan gure hiriko alkatea egoteak esanahi handia du: 37 urtetan lehen aldiz Iruñeko Udalak ikusgarri egiten du herri mobilizazioarekin duen lotura, hiriak 1978ko uztailean jasan zuen erasoarengatik memoria, justizia eta ordaina errebindikatzen dituen herri mobilizazioarekin.\nHau inportantea da, baina inportanteagoa da irekitzen ari den bidea Nafarroako udal guztiak eta Parlamentua justizia auzitegietan bertaratu daitezen, 1936az geroztik erail, espetxeratu, torturatu, desagertu, errepresaliatuak izan.


Lasterketa zirkuitu - Wikipedia, entziklopedia askea.\nIndianapoliseko obaloa lehiaketa batean.\nLasterketa zirkuitua automobilismo eta motoziklismo mota jakin batzuetan erabiltzen den errepide itxia da. Zirkuituak bereizten dira rally-zatietatik eta azelerazio-lasterketetan erabilitako errepide zuzenetatik biribiletan hainbat aldiz ibilbidea eginez. Orokorrean, zirkuituko lehiaketa baten helburua zirkuituari bira kopuru jakin bat egitea da ahalik eta denbora laburrenean.\nAbiadura-automobilismoa, abiadura-motoziklismoa, drifting, auto-krosa, moto-krosa, rally-krosa eta supermotoa zirkuituetan soilik egiten dira: zoladura gainazala (asfaltoa, hormigoia, zementua) lehenengo hiru kasuetan; gainazal soltea (lurra, legarra, elurra, izotza) hurrengo bietan; eta gainazal mistoak gainerako bietan.


Erabide eta Galdakao Gogora alkarteek ibilbide bat proposatzen dabe datorren zapaturako, emakumeen memoria 16 puntutan berreraikitzeko\nErabide eta Galdakao Gogora alkarteek, Galdakaoko udalaren Berdintasun Arloaren laguntzaz, zapatu honetarako herrian zehar ibilbide bat antolatu dabe, 16 puntu enblematikoetan geratuz, emakumeen memoria berreraikitzeko helburuagaz.\nIbilbidea 12:00etan hasiko da Plazakoetxetik eta ekimen berritzaile honetara etorri gura daben guztientzat zabalik dago.\nJarduera hau "Martxoak 8-Emakumeen Nazioarteko Eguna" dela eta, programatu diran ekintzen barruan dago. Modu horretan, emakumeen lana bistaratu gura da, itxi deuskuen legadua herrigunean identifikatuz.\nKalejirak Plazakoetxetik urtengo dau hiri-aztarna horreen bila. Puntu horrek aurretik gai desbardinei buruz apainduta dagoz eta azaltzen dauen panel txiki bat izango dabe.\nHolan, bada, emakumeak Gerra Zibilean gogoratuko dira, musika eta irakaskuntzaren munduan bete daben papera, kirolaren eta osasunaren arloan gainditutako oztopoak, lan-munduan sartzeko izandako baldintza gogorrak. Eta ibilbidea, euskera klandestinidadean trasmititzeko lekukoa izan zan Monika Lekunberriren parkean amaituko da.


Osasuna – Alaves, ostegunean | EHK\nAsteazkenean jokatuko da Osasuna – Alaves partida, abenduaren 31n, 16:50etan hasita, Sadar futbol zelaian.\nIzan ere, V. Euskal Herria Txapelako beste partida bat ere jokatuko da asteazkenean bertan, justo partida honen aurretik: Athletic – Reala, abenduaren 31n jokatuko da, arratsaldeko 14:00etan hasita, San Mames futbol zelaian.\nSailkapeneko lehen talde bien arteko partida izango dugu hau. Izan ere, orain arte jokatutako zazpi partiden ostean, Alaves dugu buruan, zazpi punturekin. Ondoren, Osasunak lau puntu ditu. Athletic dator ondoren, hiru punturekin. Eta, Reala eta Eibar, biak bi punturekin, azken postuetan daude.\nDagoeneko finkatuta dagoz V. Euskal Herria Txapela edizio honetako partida honen osteko hurrengoaren eguna eta ordua:\nAzken partida hau jokatuta, V. Euskal Herria Txapelaren lehen buelta amaitu da.


Heliocare 360 olio gabeko gel SPF 50 - 50ml\nHasiera / Brand New / Heliocare 360 olio gabeko gel SPF 50 - 50ml\nFernblock Technology - oxidatzaile oso superkargatu eta bakarra Fernblock da HELIOCARE produktu guztien atzean dagoen gakoa. Polypodium leucotomos iratzetik eratorria da; eguzkitik babes mekanismo indartsua garatuz lurrean aurrera egin zuen landare urtarra. Fernblock-ek iratze berezi honen indarra baliatzen du erauzketa prozesu patentatu eta zorrotz kontrolatu baten bidez. Heliocare 360 ° -ko tartean Fernblock FC azido feruliko eta kafeiko anti-oxidatzaile osagarriekin gotortuta dago. Fernblock 80 ikerketa klinikok baino gehiagok onartzen dute eta mundu osoko medikuek eta dermatologoek gomendatzen dute. Heliocare gama aukeratzen duzunean konfiantzazko eguzkia babesteko produktu bat erabiltzen ari zarela ziur egon zaitezke.\nFernblock propietateak Fernblock teknologia esklusiboak frogatu du zure larruazala eguzkiaren eta eguneko argiaren esposizioaren eragin kaltegarrietatik babesten laguntzen duela. Lau babes maila eskaintzen ditu: Oxidazioaren aurkako babesa Eguzkiak eta eguneko argiak eragindako erradikal aske kaltegarriak borrokatzen eta neutralizatzen dituela frogatu da. Erradikal aske horiek zure larruazaleko zeluletan kalteak sor ditzakete, zure larruazalaren osasunean eragina izan dezaketenak larruazalaren zahartze goiztiarraren seinaleak erakusten dituzte.\nLarruazala zahartzearen prebentzioa Fernblock-ek larruazalaren zahartze goiztiarra prebenitzen laguntzen du zure fibroblastoak (kolageno eta elastina sortzen duten zelulak) babestuz eta eguzkiaren erradiazioak eragindako kolagenoaren haustura saihestuz. DNA babesa Eguzki esposizioak eragindako larruazaleko zelulen DNA kalteak prebenitzen eta konpontzen laguntzen duela frogatu da Fernblock blokeak. Zure larruazaleko zelulen DNA kaltetuta dagoenean zelulek modu eraginkorrean funtzionatzea eragotzi dezake eta, denborarekin, larruazalaren osasuna kaltetu dezaketen mutazioak sor ditzake eta kasurik txarrenetan larruazaleko minbizia sor dezakete. Larruazaleko sistema immunologikoa babestea Fernblock-ek Langerhans zelulak babesten laguntzen du: gure larruazaleko sistema immunologikoaren funtsezko elementuak.\nEguzkiaren / eguneko argiaren kaltearen aurkako babesa egunero, larruazala zahartze goiztiarra eta larruazaleko osasuna kaltetu dezakeena: UVA, UVB, argi ikusgaiaren eta infragorrien aurkako babesa.\nLAGUNTZAK LARRUZKO LARRUAREN LAGUNTZEA PREBENITZEN DUTE MAILAKO BABESAREKIN (SPF50 eta PA ++++): larruazala bere azalean eta barnetik babesten du UVA, UVB, argi ikusgaia eta infragorriak eragindako kalteetatik. A PLUSek erradikal askeak eta DNA kalteak defendatzen ditu.\nLARRUAREN OSASUNA SUSTATZEN DU: Fernblock FC oxidatzaileen aurkako botere bakarra eta indartsua da, eguzkiak eta eguneko argiak eragindako kalteak azala barnetik babesten duela frogatuta. DNA konpontzeko entzimek larruazaleko zelulen DNA babesten eta konpontzen laguntzen dute. Larruazal osasuntsua larru ederra da!\nLEHORREKO LARRUZKO AZALETARAK ONDOA ETA ONDOA: gel arina, oliorik gabea, xurgatzeko bizkorra. Distira murrizten du eta larruazala lehorra ukitzen du. Ezin hobea larruazal mota guztietarako, batez ere larruazal konbinatu, koipetsu edo orbanak. Erabili azken produktu gisa makillatu aurretik\nPROBATU DERMATOLOGIKoki: Ez komedogenikoa (ez ditu poroak blokeatzen), ez aknegenikoa (ez du orbanik eragiten), parabenorik gabea, alkoholik gabea eta eguzkitako krema begetariarra. 50 ml-ko ontziak eskuko ekipajean sar daitezke eta horrek ez du arazorik aireportuko ohituretan\nEGUN LAUTSUETAN AZALA BABESTEA: Eguzkiaren argiak eta eguzkiak egunero larruazala kaltetzen dute, urte osoan eguraldia edozein dela ere. Ondorioak agian ez dira berehala ageriko, baina eguneroko erabilerak larruazalaren osasuna mantentzen eta larruazalaren zahartze goiztiarra prebenitzen lagunduko du


Kirola | Jalgi hadi plazara\n40 urte betetzekotan ziren eta modu berezian ospatu nahi zuten urtebetetzea. Bazkaria? Asteburu pasa ez dakit non? Ez, beste zerbait izan behar zuen, harrotasunez gogoratuko zutena, barrukoa, beharbada betiko amets bete gabea. Arraunean ikasi nahi zutela erabaki zuten. Oriotarrak ziren, errioari begira bizitakoak, aitaitak, aitak, anaiak, osabak… arraunlariak. Beraiek ez. Beraiek emakume. Gutxi batzuek bete behar zituzten 40 urte, baina ideia arraunean ikastea amets zuten guztiekin...\nOlinpiar Jokoetan hedabideek emandako hamar izenburu matxistenak\nPosted in Gizartea, Hedabideak, Kirola\nEskubaloiko atezaina gizena dago, Chourraut ama da, Belmontek bikotekide olinpikoa dauka, ipurdi ederra dauka boleiboleko jokalariak. Horrelako gaiak jorratu dituzte Espainiako hedabide batzuek emakume kirolariez ari direla. Umorez, hamar izenburu onenak eskaini dizkigute Locas del coño blogean. Locas del coño blogekoek bazekiten zer zetorren Brasilgo Olinpiar Jokoetan eta lana hartu dute hainbat hedabidetako kirol artikuluen izenburuak irakurri eta izenburu matxistenen zerrenda egiteko....\nMunduko Futbol Txapelketa hizpide: “Pertsona batzuen sexua zehaztea oso zaila da”\nPosted in Gizartea, Kirola, Zientzia eta teknologia\nVictoria Ley Espainiako Estatuko Kirol batzorde goreneko osasun eta kirol arduraduna da. Haren ustez, Nazioarteko Futbol Federazioa emakumeen sexu egiaztapenerako egiten ari den gauza asko ezin dira justifikatu ikuspegi zientifikotik. Ez da gaur goizeko kontua, hainbat kirol lehiaketatan eskatzen zaie emakumeei emakume direla frogatzeko. Ekainaren 6an hasiko den Emakumezkoen Munduko Futbol Txapelketan hautsak harrotu dituzte hainbat jokalarik, sexua egiaztatu behar dutelako eta horretarako...\nJende dezentek egiten du galdera hori, alegia, emakume eta gizonen arteko berdintasuna aldarrikatzen badugu zer dela-eta emakumeentzako lasterketa? Alardea eta Donostiako hainbat soziedade gogoan, nolatan Lilatoia? Duela urte batzuk neuk ere soberan zegoela uste nuen, lila ukitu bat baino ez, ez zen lasterketa “serioa”. Gainera, gizonik ez. Hasieratako lilatoia ezagutu nuen eta azken urteotakoa ere bai. 200 inguru orduan, orain 2.000ra iritsi gara. Bai, lilatoia beharrezkoa da....\nEuropeada 2008, ez Euro 2008\nEkainaren 29a al daukazu buruan? Egun horretan, Austrian, Viena hiriburuan, finala jokatuko delako? Frantzia-Ingalaterra? Italia-Alemania? Hori Eurokopa da, eta gu ez gara hortaz ari, Europeada 2008az baizik. Antolatzaileek, batik bat Europako Nazioen Batasun Federalak, ederki dakizki Eurokopako futbol partidak noiz diren eta intentzio guztiarekin egun batzuk lehenago antolatu dute Europako nazio gutxituen arteko futbol txapelketa, futbol zale amorratuak eta ez hain amorratuak Europako...


Enpresa eta profesional sarea,euskaraz\nZer da\tAurkezpen gutuna\tHelburua\tEnpresarean komunikabideetan\tberriak\nAzoka 2012\tMultimedia\nJardunaldia 2013\tMultimedia\nAzoka 2014\tMultimedia\nEnpresak\tProfesionalak\tAurkezpenak\tSORTU ZURE KONTUA\nIZENA EMAN ENPRESAREAN AZOKAN\n2014-10-23 Saioa hasi\n> Berriak Berriak\n100 enpresa ingurutako 200 bat ordezkarik hartu dute parte Kursaalen egin den ‘Enpresarean’ azokan\nEuskaraz diharduten enpresen arteko lehenengo azoka egin da gaur Donostiako Kursaal Jauregian, arlo bereko edo beste arlo batzuetako enpresen artean elkarlana sustatzea, esperientziak trukatzea eta hornitzaile berriak aurkitzea helburu hartuta. Hala, gaurko azokan euskaraz lan egiten duten enpresak eta euren produktu edo zerbitzuak euskaraz eskaintzen dituztenak bildu dira, elkarren arteko harremanak estutu, elkarlanerako bideak aztertu eta negozio bide berriak zabaltzeko asmoz.\nGuillermo Dorronsoro Deustuko Unibertsitateko Ekonomia eta Enpresa Zientzien Fakultateko dekanoa eta IK4ko presidente- ordearen eta K2K Emocionando-ko kide Asier Irazustaren hitzaldiak; Fremap, IMH, Kutxa Fundazioa edota Euskadiko Kutxaren aurkezpenak; Elhuyar, Bitarlan edota Mondragon Linguaren erakusleihoak; mahai-inguruak, coworkinga eta gehiago izan dira azokan.\n8:45etan ireki ditu ateak Enpresarean azokaren lehen edizioak eta partaideei ongi-etorria eman eta dokumentazioa banatu ostean, aurkezpen instituzionala egin dute Gipuzkoako Ahaldun Nagusi Martin Garitanok, Donostiako alkate Juan Carlos Izagirrek, Kutxako Gizarte Laneko zuzendari Carlos Ruizek eta Bai Euskarari Ziurtagiriaren zuzendari Rober Gutiérrezek.\nDuela hiru hilabete inguru, Gipuzkoako Foru Aldundiko Euskara Zuzendaritzak hitzarmena sinatu zuen Bai Euskarari Ziurtagiriaren Elkartearekin, euskarazko zerbitzua eskaintzen duten enpresen azoka egiteko helburuarekin. Gaur Gipuzkoako Ahaldun Nagusi Martin Garitanok azpimarratu du Enpresarean-ek bete betean jasotzen dituela Aldundiaren hizkuntza politikaren helburuak: “Aldundiak euskaraz bizitzearen aldeko apustu garbia egina du. Alde horretatik, ekimen aitzindari hau ere akuilu izango da alor sozio-ekonomikoa euskalduntzeko prozesuan: beste urrats bat eremu horretan aurrera egiteko.”\nAhaldun Nagusiak euskararen balioa nabarmendu du: “Alor sozio-ekonomikoa euskalduntzeak euskarak bizitza sozialean aurrera egiten laguntzen du. Krisi garai honetan, bestalde, Euskal Herriko merkatuan euskaraz jardutea aukera bikaina da, horrek enpresen lehiakortasuna eta balioa handitzen dituelako. Azkenik, euskarak gure lurraldea batzen duen bezala, enpresen eta eragileen barne egitura ere kohesionatu dezake.”\nDonostiako alkate Juan Carlos Izagirre berriz, pozik agertu da Enpresarean lehen azoka hau Donostian egin delako: “Donostia ekimen honen aterpe izateaz pozten gara, gure hiria euskararen hiria bilakatzeko bidean baikara, hiri euskaldunago bat izateko konpromisoa hartua daukagu, eta euskara bizitzako alor guztietan erabiltzea ezinbestekoa da gure hizkuntzaren etorkizuna bermatzeko.”\nKutxako Gizarte Ekintzako zuzendari Carlos Ruizek azaldu du Kutxak hainbat helburu partekatzen dituela Enpresarean proiektuaren filosofiarekin. Euskara sustatzea batetik eta bestetik esperientziak elkartrukatzea: “Pozik gaude Kutxak horrelako egitasmo bat lagundu duelako eta espero dut gaurko azoka oparoa izatea eta fruitu sendoak ematea”.\nBai Euskarari Ziurtagiriaren Elkarteko zuzendari Rober Gutiérrezek adierazi duenez, Enpresarean (Enpresa sarea, euskaraz) izeneko egitasmoa orain dela bi urte jarri zen martxan euskaraz diharduten enpresen arteko lankidetza bultzatzea helburu hartuta. Aurten Gipuzkoako Foru Aldundiarekin sinatutako hitzarmenari esker, Donostiako Udalaren lankidetzari esker, eta Kutxako Gizarte Ekintzaren laguntzari esker, baldintza egokiagoetan garatu ahal izango da Enpresarean egitasmoa: “Hala eta guztiz ere, azoka Enpresarean egitasmoaren barneko beste proiektu bat baino ez da, agian orain arteko garrantzitsuena, baina aurrera begira gehiago izango dira. Orain bi urte hasitako bideari etorkizun luzea eta oparoa ikusten diogu“.\nSustraiak hemen izanik, adarrak mundu osorantz\nAzokako lehen protagonista Guillermo Dorronsoro, Deustuko Unibertsitateko Ekonomia eta Enpresa Zientzien Fakultateko dekanoa eta IK4ko presidente-ordea, izango da. “Sustraiak han dituena - Globalizazioa bertako begiez ikusita” izeneko hitzaldia eskaini du 9:45etik 10:45era. Dorronsororen esanetan, gaur egungo globalizazioak ez du balio, ekonomia gizartearen zerbitzura ez dagoen sistema baitu oinarrian. “Kapitalismoa agortuta dago, baina kontua da oraindik ez dugula hori ordezkatuko duen modelorik asmatu. Hala ere, krisi egoera honen aurrean nik fede handiagoa dut krisiaren errua guztiok dugula esaten dutenengan baino, krisitik ateratzen saiatzen ari direnengan. Ez naiz inozoa, baina ilusioak ditut”.\nNola eutsiko diegu gure sustraiei ekonomia global honetan? Galdera horri erantzuten saiatu da hitzaldian zehar, eta sei gako eman ditu sustraiak eta hegoak izango dituen globalizazio berri bat eraikitzeko: 1) "Gauzak astiro egin behar dira, ez dugu egun batetik bestera aldaketa handirik eragingo. Belaunaldi ezberdinak beharko ditugu”; 2)"Inoiz ez gara helmugara iritsiko, baina bidaia asko egingo ditugu. Bidaiaren ikuspegia da interesgarria”; 3)"Inprobisatzen jakin behar da, aldaketetara egokitzen"; 4)"Memoria historikoa behar dugu gaurkoa ulertzeko"; 5)"Egitasmo bakarrarekin ez tematu, ikuspegi zabala izan. Egitasmo ezberdinak gauzatu behar dira"; 6)"Gauzak beltzak eta zuriak izan daitezke aldi berean. Kontraesanekin bizitzen jakin behar da".\nAurkezpen laburrak eta mahai-ingurua\nLehen hitzaldiaren ondotik, kafea hartzeko tartea izan dute partaideek 11:15 arte eta bitarte horretan “Speakers corner” delakoa martxan egon da. Hala, edozein enpresak edota pertsona ekintzailek bere burua aurkeztu eta dituen ideiak edota proiektuak saltzeko aukera izan du. Kafearen ondotik berriz, 11:15ean, esperientzia laburren tartea ireki da 1. eta 2. aretoetan. Bertan 15 enpresak 10-15 minutu inguruko aurkezpenak egin dituzte euren enpresaren, jardueraren, produktuen edo zerbitzuen gainean 12:45 bitartean. Honako enpresek hartu dute parte: Fremap, Laneki, IMH, Kutxabank, Di-Da Komunikazioa, Latz tresnak, Langune, Elduaien, Egunea, Oreka IT, Lacunza, Eutik, Euskadiko Kutxa eta Kooperatibatu.\nEta goizari amaiera emateko, mahai ingurua egin da Enpresa, euskara, sarea gaitzat hartuta. Mahai-inguruan parte hartu dute Berria Taldeko Joan Mari Larrartek, Codesyntaxeko Eneko Astigarragak, Akting enpresako Unai Bilbaok eta Gipuzkoako Foru Aldundiko Euskara zuzendari Zigor Etxeburuak. Guztiak bat etorri dira era honetako azokak euskaraz lan egiten duten enpresentzat onuragarriak direla esatean, askotan enpresek elkar ezagutzen ez dutelako eta batak eta besteak egiten duten lana osagarriak izan daitezkeelako.\nEuskarak ematen dituen balio erantsiez galdetuta, Larrartek azaldu du euskaraz aritzea berak behar lukeela balio. Bilbaoren esanetan, euskarak ematen duen balio handietako bat gertutasuna da. Akting-en guztiak euskaldunak dira, eta beraz, ez dute inoiz pentsatu euskaraz ez egitea, euskaldunak dira eta euskaraz egiten dute. Baina atera zaie proiektu bat edo beste euskaraz lan egiten dutelako. Astigarragak dio euskaraz egin dituzten proiektuek, aukera eman dietela Euskal Herritik kanpo saltzeko ere: “Hasieran euskal komunitateari begira sortu ditugu hainbat egitasmo, baina gero kanpora eramateko ere balio izan digute proiektu horiek”. Azkenik, Etxeburuak aipatu du, euskaraz hasi direnean konplizitate handia lortu dutela batean baino gehiagotan, langilearen atxikimendua hain zuzen ere, eta beraz, uste du enpresa edo enpresetako kide asko euskaraz nork egingo dien zain ere egoten direla askotan: “Kontuan hartu behar dugu euskararen ezagutzahobetzen ari dela, ez agian kalitatea eta ezta erabilera ere, baina bai ezagutza. Nire ustez enpresa asko oraindik ez dira nahikoa jabetzen horretaz”.\nMerkatu sendo bat osatzeko, Etxeburuaren ustez, beharrezkoa da instituzioek bidea egiten laguntzea, eragitea eta bultzatzea: “Adibidez, hori Katalunian asko antzematen da. Instituzioek katalana bultzatzen dutenez eta sustatzen dutenez, oso normalizatuta dago. Instituzioek traktore lana egin dezakete eta egin behar dute”. Ildo berari jarraiki, Larrartek ere uste du ekimen soziala eta bultzada politikoa uztartu behar direla. Bilbaok aldiz, adierazi du instituzioek bakarrik ez, jendeak ere ahalegina egin behar duela horretan. “Instituzioen laguntza beharrezkoa da, baina herritarrek ere euren aldetik jarri behar dute”. Astigarragak gaineratu du edozein ekonomiaren herena sektore publikoak osatzen duela. Beraz, horrek normala behar lukeela euskararen merkatuan ere.\nLanerako harreman estilo berriaz\nArratsaldeari ere, goizean egin bezalaxe, hitzaldi batekin eman zaio hasiera. Koldo Saratxaga buru duen K2K Emocionando enpresako kide Asier Irazustak hitzaldia eskainiko du lan-harreman estilo berriaren inguruan. Enpresei buruz beharrean pertsonei buruz hitz egitea gustatzen zaie K2K Emocionando-n, enpresa ororen atzean pertsonak baitaude. Hala, K2K Emocionando-k hainbat enpresa, erakunde eta organizaziotan lan harreman estilo berri bat txertatzen lan egiten du, euren ustez garrantzitsuena enpresen atzean dauden pertsonak enpresa-proiektuarekin identifikatuta sentitzea baita: “Pertsonaren balioetan oinarritzen gara. Balio horietatik ahal dugun zukua ateratzen. Horregatik pertsonak diren bezala onartzen ditugu. Denok ditugu hainbat gaitasun eta saiatzen gara baliabideak jartzen edozein pertsona baliabide horiek erabil ditzan. Antolakuntzan askatasuna eta konfiantza behar dira. Pasiodun pertsonak behar ditugu, egiten duten horretan sinesten dutenak”.\nIrazustaren esanetan, sormenak berebiziko garrantzia du enpresek aurrera egin dezaten: “Sormena ezagutzen duguna baino urrutirago joatea da; erosotasuna utzi eta berritzaileak izatea”. Hizlariaren ustez, oso garrantzitsua da esperientziak partekatzea bai beste enpresekin eta baita pertsonekin ere. Etengabeko komunikazioa behar da enpresa barruan, bertako pertsonak kide senti daitezen eta denen artean erabakiak har ditzaten. Edozein proiektutan parte izatearen harrotasuna preziorik ez duen balioa da ”.\nArratsaldearekin amaitzeko, 16:30etik 18:30era Lehialkartasuna lelopean coworking saioa egin dute bertarako enpresa-ordezkariek HUB! Donostia- k lagunduta. Helburua izan da euskaraz lan egiten duten enpresak elkar ezagutzea, elkarrekin lan egiteko aukerak aztertzea eta negozio aukera berriak hasteko ateak irekitzea.\nHonezaz guztiaz gain, stand-ak egon dira egun guztian zehar, azoka ireki denetik itxi denera. Bertan 15 enpresak euren produktuak eta zerbitzuak erakutsi dituzte, euskaraz lan egiteko dauden beharrak asetzera zuzendutakoak izan dira. Bertan saltzeko aukera izateaz gain, aurrera begira negozioak egiteko ere balio izan du azokaren zati honek.\neAzoka: 1.500 pertsona streaming bidez jarraitzen\nEnpresarean azokak badu beste gune bat ere, oso garrantzitsua: sarea, hain zuzen ere. Horrexegatik, www.enpresarean.org webgunea jarri da martxan eta sare-sozialetan ere ireki dira kanalak. Eta gaurko azoka streaming bidez eman da eta guztira 1.500 ikus-entzule inguru izan ditu sarean. Webgunean Enpresarean proiektuaren berri eman eta berriak nahiz agenda erakusten badira ere, funtsa azoka birtuala da. Horrexegatik eman zaio horrelako garrantzia elkarlanerako txokoari nahiz eAzokari. Horietan modu aktiboan parte-hartzeko izena eman behar da. Gutiérrezen esanetan, antolatzaileen nahia da "elkarren arteko konfiantzan oinarrituko den sare birtual sendoa osatzea euskaraz aritzen diren enpresen artean".\nTweets por @enpresarean\nENPRESAREAN info@enpresarean.org | Harremana | Garapena: Bitarlan


barren.eus - Langabeen kopuruak gora egin du Elgoibarren eta Mendaron ere, baina EAEko langabezia-tasak izaniko igoeraren azpitik nabarmen\nKoronabirusaren pandemiak eragindako krisi ekonomikoa arrastoa lagatzen ari da lan merkatuan. Langabeziak nabarmen egin du gora martxoan. Euskal Autonomia Erkidegoan (EAE) 10.974 pertsona gehiagok eman dute izena martxoan Euskadiko enplegu-zerbitzu publikoen bulegoetan, otsailean baino 10.974 pertsona gehiagok. Hortaz, 128.213 langaberekin amaitu da hilabetea.\nOtsaileko datuekin alderatuta, % 9,36 egin du gora langabeziak, eta, iazko martxoarekin alderatuta, 10.261 langabe gehiago (% 8,70 gehiago) daude gaur egun Euskadin: % 10,91 Araban, % 9,90 Gipuzkoan eta % 8,66 Bizkaian.\nDebabarrena eskualdean igo egin da langabezia-tasa, baina ez horrenbestre momentuz. 2.853 langabe zeuden otsailean eta 218 lagun gehiagok eman dute izena langabezia-zerrendan martxoan. Langabezia tasa 0,83 bakarrik igo da eskualdean otsail bukaeratik martxo bukaerara. Elgoibarren 25 lagun gehiago daude langabezian (urtarrilean 500 zeuden, otsailean 525 eta martxoan 550). Horrela, langabezia tasa %0,44 igo da azken hilabetean, %9,49tik %9,95era.\nMendaron lau lagun gehiago daude lanik gabe izena emandakoen artean (otsailean 78 zeuden eta martxoan 82). Mendaroko langabezia-tasa %0,40 igo da, %7,89tik %8,29ra.\nAurreikuspen beltzak iragarri ditu Jaurlaritzak datozen hilabeteetarako, eta langabezia tasa % 11,4ra igoko dela adierazi dute, eta konfinamendu garaian %14ko topea joko duela uste dute. Hori bai, orain galdutako ia guztia 2021ean berreskuratuko omen da, % 9,6ko tasara jaitsiz. Sektore guztietan igarriko dute koronabirusak eragindako krisi ekonomikoaren danbatekoa. Zerbitzuen sektorean 7.947 langabe gehiago daude. Industrian (1.399), eraikuntzan (880), aurreko lanik gabeko kolektiboan (597) eta nekazaritzan (151). Adierazgarria da, egoitza-zerbitzuetako asistentzia dela langabeziaren beherakada izan duen jarduera bakarra: 261 lagun gutxiago daude lanik gabe sektore horretan, egoitza askok kanpoko langileak kontratatu behar izan baitituzte koronabirusaren eraginez.


Txinako Kaltzio Amonio Nitratoa (CAN) fabrika eta hornitzaileak | Lemandou\n% Nitrogeno osoa (N gisa)\nKaltzio (Ca gisa)%\nKaltzio oxidoa (CaO gisa)%\n2,0-4,0 mm ≥% 95,0\nCANek% 0,2 baino gai disolbaezin gutxiago du eta, beraz, ez du arazorik sortzen toberak, ureztapen lineak edo igorleak ixteko.\nCANek Kaltzio oxidoaren% 25,5 dauka, uretan disolbagarria den kaltzio puruaren% 18,5aren baliokidea.\nKloruro, sodio, perklorato edo metal astunak bezalako ezpurutasunik gabeak. Landareen ia% 100 mantenugaiez osatuta dago, beraz, ez du laborantzetarako kaltegarririk.\nSustrai-sistemaren garapena sustatzen du, landareek fitopatologia-agenteekiko duten kalitatea eta erresistentzia areagotzen ditu.\nCANen Nitrogenoa Nitrogenoak berehala xurgatzen du landareek eta kaltzioa, magnesioa edo potasioa bezalako katioien xurgapena areagotzen du.\nDoako produktu granularra.\n1. Nitrogeno eta Kaltzioa ditu, eta Nitrogeno ere hornitzen du azkar landatzeko, ez da Nitrogeno Nitrikoa transferitu behar.\n2. Produktu hau ongarri neutroa da eta lurzoruaren kalitatea hobe dezake.\n3. Loraldia lor dezake, sustraia, zurtoina, hostoa normaltasunez haz ditzake. Frutaren kolorea distiratsua dela ziurtatzen da eta frutako gozokiak handitu daitezke.\n4. Kaltzio Amonio Nitratoa oinarrizko apailetan eta alboko apailetan aplika daiteke, baina benetako tasak baserri motaren, eskualdearen eta urtaroaren araberakoak dira.\n5. Hala ere, onuragarria da zatituta aplikatzen denean (ahal den neurrian) astero 4-6 astero nitrogeno hornidura etengabea bermatzeko.\nCAN ugalketa programa guztietan, hidroponian, lurzoruan edo are foliarrean ere aplika daiteke. Floemaren mugikortasun oso txikia denez, laboreen bizi-ziklo osoan kaltzioa aplikatu behar da, landare-ehunetan mantenugai garrantzitsu horren maila ona ziurtatzeko eta landareen garapen ona sustatzeko. Beste ongarri batzuekin nahastu daiteke fosfatoak edo sulfatoak dituzten produktuen disoluziorako izan ezik. Adibidez, CAN MAParekin (monoamonio fosfatoa) nahasten bada, CANeko kaltzioek eta MAPeko fosfatoak disolbaezina den kaltzio fosfatoa sor dezakete eta hauspeatzen dira, lerroak eta emisoreak estutzen dituzte ugalketa garaian.\nAurreko: Kaltzio nitratoa


El proyecto ya ha conseguido $ 5,528 de Diputación Foral de Gipuzkoa\nEman $ 83\nEman $ 417\nHurbilekoa bezain ezezaguna zaigun Gipuzkoako ondare arquitektonikoa balorean jarrtzen duen ilustrazio bilduma.\nAkuarela orridun marrazketa kuadernoa, bertako apunteak egin eta informazio bilketarako. Tinta beltza, plumillak, kalibratutako boligrafoak, 250gr/m2-ko akuarela paper satinatu zuria.\n4 herri edo hiri: * Hautatutako herri edo hiriko leku berezien 4 lamina + oin plano bat. (82 ordu inguru)\nTestuak eta maketazioa\n4 herri edo hiri: * Historio eta bitxikerien informazio bilketa eta testuak idaztea. Irudikatutako lekuaren garrantzi kultural edota soziala aipatzen duen testu laburra. Beti ere elementu arkitektonikoak ardatz direla. * Maketazioa. Irudiak postal tamaina eta diseinura egokitu, atzealdean testuak kokatu eta bildumari osotasun estetiko bat eman.\n4 herri edo hiri: * 130x180 mm-ko tamainako laminak inprimatu: Ale fin edo satinatuko akuarela paperean, 250-300 gr/m2 * Guztira 40 lamina: 4 + 1 lamina hiri/herri bakoitzeko. 4 hiri/herri eta kopia bana Gipuzkoako Foru Aldundiarentzat.\nPackaging: 4 herri edo hiri\nGutun-azalak egiteko materiala (kartulina beltzak), lamina-bildumak jasotzeko kaxak (1 herri/hiri bakoitzeko + Gipuzkoako foru aldundiarako bat), laminak babesteko gutun-azal gardenak.\nSariekin erlazionaturiko gastuak: Inprenta, serigrafiatutako poltsak, orrialde-markatzaileak, eta kutxak.\nIlustrazioak: Herri/Hiri gehigarria\n* Hautatutako herri edo hiriko leku berezien 4 lamina + oin plano bat. (82 ordu inguru)\nTestuak eta maketazioa: Herri/Hiri gehigarria\n* Historio eta bitxikerien informazio bilketa eta testuak idaztea. Irudikatutako lekuaren garrantzi kultural edota soziala aipatzen duen testu laburra. Beti ere elementu arkitektonikoak ardatz direla. * Maketazioa. Irudiak postal tamaina eta diseinura egokitu, atzealdean testuak kokatu eta bildumari osotasun estetiko bat eman.\nInprenta: Herri/Hiri gehigarria\n* 130x180 mm-ko tamainako laminak inprimatu: Ale fin edo satinatuko akuarela paperean, 250-300 gr/m2 * Guztira 40 lamina: 4 + 1 lamina hiri/herri bakoitzeko. 4 hiri/herri eta kopia bana Gipuzkoako Foru Aldundiarentzat.\nPackaging: Herri/Hiri gehigarria\nHri edo herrira bertaratzea eta datu bilketa\n4 herri edo hiri: * Joan-etorriek eta bertan jateak suposatutako gastuak. * Tokian bertan datuak eta apunteak hartzea. Bilerak egingo dira herritar eta interesatuta dauden kultur elkarteekin, inguruneaz duten ikuspegia eta historioak ezagutzeko.\nProiektuan parte hartu duzuen guztiei sariak bidaltzeak duen gastua.\nOrdainketa-kanalen komisioak eta Goteoren kudeaketa zein aholkularitza. %5,8\nHri edo herrira bertaratzea eta datu bilketa: Herri/Hiri gehigarria\n* Joan-etorriek eta bertan jateak suposatutako gastuak. * Tokian bertan datuak eta apunteak hartzea. Bilerak egingo dira herritar eta interesatuta dauden kultur elkarteekin, inguruneaz duten ikuspegia eta historioak ezagutzeko.\nProiektuaren fase ezberdinen jarraipena egiteko argazkiak. Bisitak, bertan egindako apunteak, dokumentazioa, marrazketa-prozesua eta emaitza.\nArgazki eta bideo erreportajea\nGuztira $ 7,589 $ 11,466\n¡Redescubre Gipuzkoa! postal-formatuko irudi-bilduma bat da. non gure ondare arkitektonikoko txoko ezezagunak erakusten diren. Herri eta hiri bakoitzeko esentzia ezagutzean datza, denborarekin bigarren maila batean geratu diren kale, eraikin tradizional eta balio sozial zein arkitektoniko handiko plazak oinarritzat hartuz.\nHorrela, Gipuzkoako herri eta hiriak berreskuratu eta ikuspuntu ezberdin batetik ezagutzeko aukera ematen da, begirada berri bat, bertakoa.\nHistoria, ohitura eta leku zoragarriez beteriko lekuak dira gure inguruan ditugunak. Elkarrekin ezagutuko ditugu?\nProiektu honek, ohikoak diren bixita azkarretan eta argazkietan oharkabean pasatzen diren detaileak goraipatzea du helburu.\nIlustrazio bakoitzak, atzealdeko testu laburraz lagunduta, irudikatutako lekuaren historio eta garrantzia azaltzen du. Izan ere, behar berriei egokitzeko izandako etengabeko aldaketak, biztanleek bere egindako espazioak, erabilitako arkitektura tipologiak eta beren material eta testura adierazgarriak dira lekuari berezko izaera ematen diotenak.\nLehenengo etapa honetan proposatutako leku bakoitzeko 4-5 kale edo eraikin interesgarri marraztean datza, baita herri edo hiriaren oin plano bat ere. Marrazkiak tintaz gauzatuak dira eta akuarela paperean, postal tamainan inrimatuak. Laminek, atzealdean testu labur bat dute, gunearen inguruan informazioa emanez; honen garrantzia bertako biztanleentzat edota eraikuntzaren bitxikeriak azalduz.\nHonela, zuri -beltzean eginiko lamina dotore eta errealistak lortzen dira, xehetasun handikoak eta teknikoak aldi berean. Zurekin bidaiatzeko moduko tamainakoak, edota etxean etxekita izatekoak... Zuk erabakitzen duzu!\nGipuzkoako ibilbide kultural baten zati izango dira lamina guzti hauek, non lurraldearen ondare arkitektonikoa nabarmendu eta ezagutarazi egingo den. Modu honetan, hainbat kolekzio ezberdin sortuko dira lamina guztiak konbinatuz, herri bakarrekoa, eraikuntza mota antzekoak bateratzen dituena edota azaltzen diren elementuen arabera. Hauek denak, lurraldeko espazio publiko eta eraikuntza teknika aniztazunaren erakusgarri direlarik.\nPostal tamainako laminen bildumak dira, gutun-azalak barne dakartzatenak. Bilduma hauek gaika konbinatzeko aukera dago; herrika, ibilbide jakin baten arabera, eraikin moten arabera, edota gustokoen dituzutenak aukeratuz.\nHonela, Gipuzkoako leku ezberdinan bisitatzeko proposamenak sortzen dira, gainean eraman daitezkeen fitxa teknikoak bailira. Gainera, postal modura erabiltzerakoan, leku eta bitxikeri guzti hauek ezagutzera ematen dira, gure kultura zabaltzen lagunduz.\nLehenengo etapa honetan lurraldea zeharkatuko duen ibilbidea proposatzen da, kostaldetik barnealdera. 5 herri/hirietatik hasita, Gipuzkoako ondare arkitektoniko anitzaren berri emango da, ezaugarri ezberdinak dituzten guneak aztertuz. Aurrerago, hauen zenbatekoa handitzen joango da, etapaz etapa Gipuzkoako ahalik eta leku gehien ezagutzera emateko asmoz.\nHautatutako herri eta hiriak bisitatu egingo dira, bertako biztanleekin hitz egin eta bertako kaleak eta bitxikeriak ezagutu ondoren hainbat apunte marraztuko dira, nondik norakoak zehaztuz. Apunte hauek, tintaz egingo diren laminen oinarri izango dira, bertan hartutako oharrak kontuan izanda.\nBehin enkuadrea eta ilustratu beharreko 4-5 guneak aukeratuta, estudioan Din A4 formatuan tintaz behin betiko laminak marraztuko dira, baita gunearen erakusgarri den oin plano bat ere. Ondoren, hauen maketazioa egingo da eta atzealdean testu laburrak gehitu. Azkenik, kalitatezko akuarela paperean inprimatuko dira, 13 x 18 cm-ko tamainan.\nBehin lamina guztiak prest izanda, hautatutako herri bakoitzeko artxiboek eskuragarri izango dituzte, nahi izanez gero haien kaleen gaur egungo egoera eta biztanleek duten ikuspuntua erregistratua izan dezaten. Gipuzkoako Foru Aldundiak ere eskuragarri izango ditu egindako lamina guztiak.\nGure kaleak, ondare arkitektonikoa eta donbora pasa izanaren seinale diren arrastoez jabetzea proposatzen duen bidaia da.\nHonakoei zuzendutako ibilbide bisuala:\nGida gisa, proposatutako ibilbidea eta ilustratutako lekuak erabiliz, lurraldean barrena murgilu eta honen berezitasunak ezagutu nahi dituzten pertsonak.\nHaien bizilekua ezagutarazi nahi duten Gipuzkoako herri eta hirietako biztanleak.\nTurismo jasangarria eta herri txikien suspertzearen aldeko pertsonak. Bizipenak garrantzitsuak izanik, presarik gabeko turismoan sinisten dutenak.\nEgindako bidai bakoitzetik oroigarri modura altxor bat etxera eramaten dutenei edota postalak bidaltzen dituzten pertsonak.\nEtxea edo negozioa dekoratzeko arte lanak erabiltzea gustuko duten pertsonak. Bertako laminak, txuri beltzean, konbinatzen errezak eta detailez beteak; begiratzen diren bakoitzean elementu berri bat aurkitu daitekelarik.\nTurismo bulegoak. Gipuzkoan bertan eginiko postalak, bertako esentzia erakusten dutenak, estilo finean eta kalitatezko papera. Bertakoen ikuspuntutik Gizpuskoa ezagutzeko aukera emanez.\nArtxibo historikoak. Irudikatutako lekuen egungo egoeraren erregistro gisa, baita biztanleen ikuspuntuarena ere.\nAmaia Torres, arkitektoa eta ohorezko aipamendun ilustratzaile zientifikoa. Ilustratzaile gisa, arkeologian, ondare arkitektonikoaren irudikapenean eta paleontologia bereziki jarduten da, besteren artean, Arabako Arkeologia museorako eta aztarnategi arkeologikoetarako ilustrazioak sortuz. Lan hauetarako arkitektura eta eraikuntza sistemen inguruko ezagutza oso lagungarri izan da, izan ere, proiektu hauetan, xehetasun gustiak zaindu behar dira eta trazuen bidez ematen den informazio guztia ulerkorra eta zehatza izan behar da.\nGainera, egunerokoan zein bidaiatzerakoan, bisitatutako lekuen eta bitxikerien apunteak marraztu ohi ditu beti gainean daraman kuadernoetako batean. Honenela, zenbait marrazki maratoietara aurkeztu izan da, Gasteizen izandakoan ohorezko aipamena jaso zuelarik. Kueaderno hauetako ilustrazio batzuk denborarekin láminak bihurtu dira, oroitzapenak eta ikasitakoak zabalduz.\n¡Redescubre Gipuzkoa! gure erroekin konektatzean datza.\nGipuzkoako kaleetan barrena paseatu, bertako eraikinak ikusi, haien historiaz jabetu eta leku harrigarriak ezagutzeko gonbita bat da; babestuak egon ezean, ahazten joaten diren lekuak, azkenik desagertzera iritsi arte.\nProiektuak, postal tamainako laminen bidez, herri ezberdinak zeharkatzen dituen ibilbide lasai eta atseginez berriz ere gozatzea proposatzen du. Zure denbora hartzera animatzen zaitu, ondare arkitektonikoaren bitartez, lekuaren xarma eta berezitasunak aintzat hartu ditzazun.\n$ 3,822 lortuta


Tau (filma) - Wikipedia, entziklopedia askea.\nTau eta Tau\n[[Kategoria:Ed Skrein antzeztutako filmak]]\nTau, 2018ko Federico D'Alessandro uruguaiar zinema zuzendariak zuzendutako zientzia-fikziozko thriller film bat da. Noga Landau gidoilariak idatzi zuen. Maika Monroe, Ed Skrein eta Gary Oldman aktoreek antzeztu zuten.\n2018ko ekainaren 29an Netflix katean estreinatu zen.\nJulia (Maika Monroe) erdipurdiko gau klubetan lapurtuz bizirauten duen neska gazte bakarti bat da. Gau batez bahitua izan eta Alez (Ed Skrein) asmatzaileak bere robotika probentzarako indiar untxi gisa erabiliko du, baina neska buruargia askatasuna berreskuratzen ahaleginduko da.\nMaika Monroe: Julia, 3 Subjektua\nFiston Barek: 2 Subjektua\nIvana Zivkovic: 1 Subjektua\nSharon D. Clarke: Queenpin\nIan Virgo: Festako mutila\nMaika Monroek antzeztutako filmak


26 « urria « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 26 urria 2020 17:00\nPrentsaurrekoa. ‘¿Qué fue de Ana García?’ antzezlana aurkeztea\nParte hartzaileak. Borja Ruiz, dirección; Ainhoa Artetxe eta Pelayo Serrano, antzezleak; eta Udal Antzoki Sareko arduradun Marta Mofort\nEguna. Asteartea, urriak 27\n2020ko Vueltako zazpigarren etaparen irteera ofiziala\nTokia. Mendizabalako aparkalekua – Lasarteko Atea kalea\nKategoriak: Udaltzaingoaren eta suhiltzaileen jakinarazpenak — Etiketak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 14:27\nUdaltzainek 64 urteko emakumezko bat atxilotu zuten atzo amari tratu txarrak emateagatik etxeko indarkeria delituaren ustezko egilea izateagatik.\n18:00ak inguruan 092 telefonoan jasotako dei batek jakinarazi zuen emakume bat ustez amari tratu txarrak ematen ari zela elkarrekin bizi diren etxebizitzan, Lakua-Arriaga auzoan. Iritsi zirenean, etxebizitzara joan ziren agenteek oihuak eta irainak entzun zituzten, baita kexuak ere. Hainbat hematoma eta marka zituen 94 urteko emakumearen oihuak ziren.\nPoliziek emakumearekin eta haren alabarekin hitz egin zuten eta tratu-txar delitua leporatuta atxilotu zuten alaba. Guardiako Epaitegian dagozkion eginbideak egin ostean, gaur pasatuko da epailearen aurretik. Biktima anbulantzian eraman zuten ospitalera balorazioa egiteko. Familiako beste baten kargu geratu zen.\nTaxien eta gidaridun ibilgailuen (VTC) kanpaina\nAste honetan, udaltzaingoak taxiak eta gidaridun ibilgailuak kontrolatzeko trafikoko kanpaina berezia egingo du. 2018-2023 Bide Segurtasuneko Udal Plan Estrategikoan dago kokatuta.\nSutea inor bizi ez den eraikin batean\nLarunbatean suhiltzaileek esku hartu zuten Ihurreko errota zaharrean sortutako sutea itzaltzeko. Bertan, suak estalkiari eta bigarren solairuari eragin zion bereziki.\nAsteburuan zehar eguraldi txarretik eratorritako hamar bat esku-hartze izan dira: larunbatean haize-bolada handiengatik, eta igandean, euriaren eraginez, hiriko hainbat tokitan sortu ziren hainbat ur-putzuengatik.\nVISESA Koroatzearen auzoko 302 etxebizitzatan egiten ari den birgaitze-obrak bisitatu dituzte Vitoria-Gasteizko alkateak eta Arriola sailburuak\nKategoriak: Sailkatu gabea — Etiketak: birgaitze-obrak, Gorka Urtaran, Koroatzearen auzoa — Komunikazio Zerbitzua / Servicio de Comunicación — 14:02\nOlarizuko bi etxebizitza-bloketako barrukoak botatzen hasi da Udala\nKategoriak: Prentsa oharrak — Etiketak: eraistea, Gorka Urtaran Alkatea, Olarizu hiribideko etxebizitzak — Komunikazio Zerbitzua / Servicio de Comunicación — 13:58\nOlarizuko hiribidean legez kanpo okupatutako zonan bi etxebizitza-bloke inork ez baliatzeko moduan uzteari ekin dio Udalak gaur goizean, lehen orduan. Horretarako, bi atari horiek hutsik zeudela baieztatu ondoren, barruko paretak eraitsi ditu Udalak, bi bloke horietan. Iñaki Gurtubai alkateordea eta Borja Rodriguez Udal Administrazio eta Eraldaketa Digitaleko zinegotzia bertan izan dira goizeko lehen orduan.\nUrtaranen gobernuak legez kanpoko okupazioarekin bukatzeko aurreko agintaldian hasitako prozesuaren parte da urrats erabakigarri hori. “Aurreko agintaldiko nire konpromisoetako bat izan zen, eta, prozesu konplexua bada ere, zailtasun ugari izan baditugu ere, Gasteizko gizarteari helarazi nahi diot erabaki irmoa dela nirea, ez naizela geldituko okupak bota arte”, nabarmendu du alkateak.\nGarai hartan etxebizitzen parte handi baten jabe zen 21 Zabalgunea sozietateak oraindik partikularrenak ziren etxebizitzak erostea onetsi zuen aurreko agintaldian, alkateak berak proposatuta, ezinezkoa baitzen zona horretan legez kanpoko okupazioaren kontra jardutea horiek gabe.\nOndoren, etxebizitza horiek eraistea erabaki zuen udal sozietateak, alkateak auzokideekin egindako bilera batean hitz eman bezala. Orduan hauxe esan alkateak: “Lazgarria da okupak etxe horiek zein egoeratan uzten ari diren ikustea eta ez dugu onartuko gainbehera horrekin jarrai dezaten. Hiriko legez kanpoko okupazioen kontra ekiten jarraituko dugu, okupazioak atzeman ahala salatzen, legez kanpoko okupak aterarazten eta etxebizitzak berriz okupatzea ekiditeko neurriak hartzen”.\nAgintaldi berrian, aurrera jarraitu du prozesuak, eta Udalak etxebizitzen jabetza ofizioz berreskuratzeko prozedura onetsi ondoren, hartara horiek hustu ahal izateko, berriki gauzatu da azken urratsa, etxebizitzak berreskuratzeko dosierra abiarazi delarik, legez kanpoko okupak identifikatzen bukatu ondoren.\nUne honetan, prozeduraren barruan, hamar egun balioduneko epea emana zaie jakinarazpena helarazi zaien pertsonei, beren interesak aldezteko egokitzat jotzen ditutzen alegazioak aurkezteko.\nTUVISAk ez du Domu Santuen egunean Salbatzailearen hilerrira joateko autobus-zerbitzua indartuko\nKategoriak: Sailkatu gabea — Etiketak: autobus-zerbitzua, Domu Santuen eguna, koronabirusa — Komunikazio Zerbitzua / Servicio de Comunicación — 13:41\nDomu Santuen eguna dela eta, TUVISAk ez du Salbatzailearen hilerrira doan zerbitzua indartuko. Zerbitzua urriaren 30etik azaroaren 2ra bitartean zegoen aurreikusita.\nErabakia osasun-agintariek COVID-19aren hedapena gelditzeko emandako gomendioen ondorioz hartu da, eta Udalak herritarrei azaroaren 1ean hilerrietara egiten diren bisitak murrizteko eskatu ondoren.\nVueltaren etapa bat Gasteiztik irteten dela eta, Udalak publiko eta trafiko murrizketak gogorarazi ditu\nKategoriak: Prentsa oharrak — Etiketak: 2020ko Vuelta, koronabirusa, murrizketak — Komunikazio Zerbitzua / Servicio de Comunicación — 13:26\nBihar, urriak 27, 2020ko Vueltaren zazpigarren etapa irtengo da Gasteiztik, Uribarri Gaubea helmuga duela. Kirol ekitaldi horrek murrizketak ekarriko ditu bai ibilgailuen zirkulazioari bai publikoaren presentziari dagokienez. Hori dela eta, Udalak pertsona eta ibilgailuen zirkulazioarekin lotutako gomendioak gogorarazi ditu:\nPublikoaren presentziari dagokionez, eta COVID-19ak eragindako osasun-egoera kontuan hartuz, 10:00etatik 13:30era debekatu egingo zaie oinezkoei Mendizabaleko aparkaleku inguruko espaloi eta oinezkoentzako guneetan ibiltzea, bertatik egingo baita irteera neutralizatua, 13:00etan. Taldeak eta Vueltaren karabana elkartzeko eta irteera kontrolatzeko ingurua mugatu egin da, eta publikoa ezingo da sartu.\nOrobat, lasterketak hiriaren barruan egiten duen ibilbideko espaloietan jendea ez metatzea eta segurtasun distantzia uztea gomendatzen da, zehazki, kale hauetan: Maite Zuñiga – Zumabide – Iturritxu – Izarbenta – Guillermo Elio Molinuevo – Antonio Amat Maiz – Nadine Gordimer – Brusela hiribidea – Salburua bulebarra – Hezeguneen ibilbidea – Zurbanoko atea – Bergarako atea – A-3002 (Dura alderantz).\nIbilgailuen zirkulazioari dagokionez, denbora-tarte batez trafikoa moztuko da irteera neutralizatua igarotzen den lekuetan, aurretik eta ondoren. Ibilbideak eragina izango duen inguruetara ez hurbiltzeko eta beste kale batzuetatik joateko gomendatzen zaie gidariei. Udaltzaingoak zainduko ditu irteera zein ibilbidea. Ahalik eta gorabehera gutxien izan dadin, herritarrei gomendatzen zaie udaltzainen aginduak bete ditzaten eta kirol ekitaldian laguntzen dutenen esanei kasu egin diezaieten.\nLasterketa neutralizatuak garraio publikoari ere (hiri autobusei eta taxiei) eragingo dio, neurri txikian bada ere.\nBerrogeita hamar udaltzainek hartuko dute parte Vueltaren irteerarako Gasteizen antolatu den segurtasunean, Ertzaintzaren laguntza puntualarekin; irteeraren inguruak kontrolatzeaz eta trafikoa arautzeaz arduratuko dira.\nArgibide gehiago: ibilbidea eta trafiko mozketak\nZerga arloari buruzko batzorde txostengilea (2020-11-02)\nKategoriak: Oharrak — Komunikazio Zerbitzua / Servicio de Comunicación — 13:22\nZerga arloari buruzko batzorde txostengilea azaroaren 2an (astelehena ), 12:00etan egitekoa den ohiko bilkuraren gai-zerrenda eransten da.\nZerga arloari buruzko batzordea 2020-11-02\nLurralde Batzordea (2020-11-02)\nWebgunean dago eskuragarri Lurralde Batzordeak azaroaren 02an (astelehena), 09.00etan, egingo duen ohiko bilkuraren gai-zerrenda.\nKategoriak: Prentsa oharrak — Etiketak: Funtzio Publikokaren zinegotzia, Iñaki Gurtubai, udal LEP — Komunikazio Zerbitzua / Servicio de Comunicación — 12:06\nKategoriak: Sailkatu gabea — Etiketak: Ataria, Kaiko argazkilari valentziarra, “Ura eta Natura” argazki-erakusketa — Komunikazio Zerbitzua / Servicio de Comunicación — 11:56